“Фолга ишонма, фолсиз юрма” нима дегани?\nАссалому алайкум. Халқимиз орасида “Фолга ишонма, фолсиз юрма” деган гап бор. Буни қандай тушуниш керак? Динимиз фолни қоралаганини биламан, лекин қай ҳолатларда фолсиз юрмаслигимиз керак ёки мумкин? Шунга ойдинлик киритсангиз!\nВа алайкум ассалом. Тилимиздаги “фол” сўзи асли арабча бўлиб, “фаъл” шаклида қўлланади. Бунинг маъноси “хурсандчилик келтирувчи сўз ёки иш”дир. Унинг акси “шум” бўлади. Шундан келиб чиқиб айтиш мумкин, Ислом шариатида шумланишдан қайтарилган, тафоул, яъни яхши фолга (чиройли сўз, яхши гумон қилишга) рухсат берилган. “Фол кўриш” араб тилида “фол ўқиш” (қороъал фаъл) дейилади. Бу келажакда бўладиган нарсалардан хабар беришдир. Бу иш шариатда қораланган. “Яхши фол” (тафоул) деганда воқеа ва ҳодисаларни яхшиликка йўйиш назарда тутилади. Бу ҳақида бир қанча ривоятлар келган.\nعَنْ أَنَسٍ رَضِيَ اللهُ عَنْهُ عَنْ النَّبِيِّ صَلَّى اللهُ عَلَيْهِ وَسَلَّمَ قَالَ: لاَ عَدْوَى وَلاَ طِيَرَةَ وَيُعْجِبُنِي الْفَأْلُ الصَّالِحُ الْكَلِمَةُ الْحَسَنَةُ. رَوَاهُ الْبُخَارِيُّ وَمُسْلِمٌ وَأَبُو دَاوُدَ وَالتِّرْمِذِيُّ وَابْنُ مَاجَهْ وَأَحْمَدُ.\nАнас ибн Молик розияллоҳу анҳу Набий соллаллоҳу алайҳи ва салламдан ривоят қилади: “Касаллик юқиши ва шумланиш йўқ. Менга яхши фол – чиройли сўз ёқади” (Бухорий, Муслим, Абу Довуд, Термизий, Ибн Можа ва Аҳмад ривояти). Ушбу ҳадисда жоҳилият даврда кенг тарқалган, аммо ҳозир ҳам мавжуд бўлган икки иллат ҳақида сўз юритилиб, Ислом эътиқоди билан муолажа қилинмоқда.\nعَنْ أَبي هُرَيْرَةَ قَالَ: سَمِعْتُ رَسُولَ اللَّهِ صَلَّى اللَّهُ عَلَيْهِ وَسَلَّمَ يَقُولُ: لا طِيَرَةَ وَخَيْرُهَا الْفَأْلُ قَالُوا: وَمَا الْفَأْلُ قَالَ الْكَلِمَةُ الصَّالِحَةُ يَسْمَعُهَا أَحَدُكُمْ. رَوَاهُ الْبُخَارِيُّ وَمُسْلِمٌ وَأَحْمَدُ وَابْنُ حِبَّانَ.\nАбу Ҳурайра розияллоҳу анҳу ривоят қилади: “Мен Расулуллоҳ соллаллоҳу алайҳи ва саллам: “Шумланиш йўқ. Унинг яхшиси фолдир”, деганларини эшитдим. Шунда: “Фол нима?” деб сўралди. У зот: “У биронтангиз эшитадиган яхши сўздир”, дедилар” (Бухорий, Муслим, Аҳмад ва Ибн Ҳиббон ривояти). Жоҳилият даврида одамлар қарға, бойўғли каби қушлар овозидан шумланишар, буни бирон фалокат юз беришидан олдинги огоҳлик қўнғироғи деб билишарди. Расулуллоҳ соллаллоҳу алайҳи ва саллам одамларни бундай нотўғри эътиқоддан қайтарганлар, фақат яхши сўз айтишга, яхши гумонда бўлишга чақирганлар.\nعَنْ أَبِي هُرَيْرَةَ قَالَ: كَانَ النَّبِيُّ صَلَّى اللَّهُ عَلَيْهِ وَسَلَّمَ يُعْجِبُهُ الْفَأْلُ الْحَسَنُ وَيَكْرَهُ الطِّيَرَةَ. رَوَاهُ ابْنُ مَاجَهْ وَسَنَدُهُ صَحِيحٌ.\nАбу Ҳурайра розияллоҳу анҳудан ривоят қилинади: “Набий соллаллоҳу алайҳи ва салламга яхши фол ёқарди. У зот шумланишни хушламасдилар” (Ибн Можа ривояти. Ривоят санади саҳиҳ). Шумланиш Аллоҳ таоло тақдиридан норозиликдир. Тафоул эса Аллоҳдан яхшилик умидида бўлишдир. Мўмин банда ҳар қандай ҳолатда Аллоҳ таоло ҳақида яхши гумон қилиши керак.\nعَنْ أَبِي هُرَيْرَةَ أَنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ سَمِعَ كَلِمَةً فَأَعْجَبَتْهُ فَقَالَ: أَخَذْنَا فَأْلَكَ مِنْ فِيكَ. رَوَاهُ أَبُو دَاوُدَ وَأَحْمَدُ وَالْبَيْهَقِيُّ وَسَنَدُهُ صَحِيحٌ.\nЯна Абу Ҳурайра розияллоҳу анҳудан ривоят қилинишича, Расулуллоҳ соллаллоҳу алайҳи ва саллам бир сўз эшитдилар. Ўша сўз у зотга маъқул келди ва: “Биз сенинг оғзингдан фолингни олдик”, дедилар (Абу Довуд, Аҳмад ва Байҳақий ривояти. Ривоят санади саҳиҳ). Яъни, оғзингдан яхши сўзларни эшитдик, дейилмоқчи.\nУрва ибн Омир Аҳмад Қурашийдан ривоят қилади: “Набий соллаллоҳу алайҳи ва саллам ҳузурларида шумланиш зикр қилинди. Шунда у зот: “Унинг энг яхшиси фолдир. (Шумланиш) муслимни (бирон ишни қилишдан) қайтармайди. Агар биронтангиз ўзи ёқтирмайдиган нарсани кўрса, “Аллоҳумма лаа яътий бил ҳасанаати иллаа ант, ва лаа ядфаъус саййиъаати иллаа ант, ва лаа ҳавла ва лаа қуввата иллаа бик”, десин!” деб айтдилар” (Абу Довуд ривояти).\nХуллас, мўмин одам фол очмайди, фол очтирмайди – фолбин уйига қадам босмайди. Балки турли ҳолатларда содир бўладиган ишларни фақат эзгуликка йўяди, Аллоҳдан яхшилик умидида бўлади.\nАссалому алайкум. Халқимиз орасида Фолга ишонма, фолсиз юрма деган гап бор. Буни қандай тушуниш керак? Динимиз фолни қоралаганини биламан, лекин қай ҳолатларда фолсиз юрмаслигимиз керак ёки мумкин? Шунга ойдинлик киритсангиз!


Германия ТИВ раҳбари: Туркия Эрдўған вақтида ЕИ таркибига кирмайди\n08:17 / 25.08.2017\nГермания ташқи ишлар вазири Зигмар Габриель Туркиянинг қачон ЕИ аъзоси бўлиши хусусида баёнот берди. Туркия президент Ражаб Тоййиб Эрдўған даврида ЕИ аъзоси бўлмайди, деган вазир Bild нашрига берган интервьюсида.\n«Бу бизнинг уларни хоҳламаётганимизни англатмайди, аммо Туркия ҳукумати Эрдўған бошқарувида Европа ҳимоя қилаётган нарсанинг зидди томон жуда тез ҳаракат қилмоқда… Туркия ҳозирги ҳолатида ЕИ аъзоси бўлмаслиги мутлақ аниқ», — деган Зигмар Габриель.\nГермания ташқи ишлар вазири Зигмар Габриель. Фото:Bild\nАввалроқ, Эрдўған Германиядаги туркларни ГФР канцлери Ангела Меркелга дўстона кайфиятдаги партияларга овоз бермасликка чақирар экан, уларни «Туркия душманлари» деб атаган эди.\nЗигмар Габриэль эса, Эрдўған сўзларини мамлакат суверенитетига аралашув деб баҳолаганди.\nБунга жавоб Ражаб Тоййиб Эрдўған Зигмар Габриэлга «ўз жойини билишни» тавсия қилган эди.\nТуркия Германия ЕИ


Исрофдан сақланайлик — Ibrat.uz\n03/23/2020 admin Бош саҳифа 0\n“Чап томон эгалари – чап томон эгалари (бўлмоқ) не (бахтсизлик)дир! (Улар) Самум (қаттиқ иссиқ шамол, гармсел) ва қайноқ сув ичида, қора тутун сояси остидадирларки, на совуқдир (у жой) ва на ёқимли. Улар бундан илгари (дунёда) маишатпараст эдилар” (Дунёда яйраб олайлик дер эдилар) (Воқеа сураси, 41-45 оятлар).\nМолни зое қилиш, исроф қилиб, беҳуда кетказиш Аллоҳ таолонинг ғазабини келтирадиган амаллардан ҳисобланади. Бизларни исроф қилувчилар бўлиб қолишдан Яратганнинг ўзи асрасин.Амийн\nБалиқчи тумани «Хотамхонтўра» масжиди имом-хатиби В.Мамадалиев


Неймар “Эл-Класико” олдидан “Барселона”ни қийин аҳволда қолдирди (Видео)\n9 апрель, 2017, 09:52\nИспания чемпионати 31-турида “Барселона” жамоаси ҳужумчиси Неймар “Малага”га қарши (0:2) ўйинда майдондан четлатилди.\nБразилиялик футболчи учрашувнинг 27 ва 65-дақиқаларида сариқ карточка олди ва бунинг натижасида майдонни тарк этди. Неймар қизил карточка олгани “Реал Сосьедад”га қарши 15 апрель куни бўлиб ўтадиган Ла Лига 32-турини аниқ қўйиб юборади.\nНеймар майдонни тарк этаётганида захира ҳакамига нисбатан истеҳзоли қарсак чалиб, трибуна остига йўл олди. Агар Испания чемпионати Интизим қўмитаси Неймарни спортга хос бўлмаган хатти-ҳаракати бўйича жазоласа, 25 ёшли футболчи 2–3 ўйинга дисквалификация қилиниши мумкин.\nАгар мазкур қарор амалга ошса, Неймар “Реал”га қарши 23 апрель куни бўлиб ўтадиган “Эл-Класико”да иштирок эта олмайди ва “Барселона”ни қийин аҳволга солади.


Бола-ку... | Azon.uz - Ахборот-таҳлилий портал\n1514 16:35 19.07.2019\nОтаси тўрт томлик, яшил муқовали китоб келтирди. Зафаржон улардан бирини қўлига олди. Варақлай бошлади. ўз-ўзидан қошлари чимирилди, узала тушиб ётган оёқларини йиғиштирди. Китобга термулиб қолди, такрор ўқиди. Кейин кейинги саҳифага ўтди. Яна бошқа бет, яна ва яна...\nКўнглига хуш ёққан шеърларни ёд олди. Баъзилари, ёдлаш нияти бўлмаса ҳам, қайта-қайта ўқийверганидан хотирасида муҳрланиб қолди. Қўлидан қўймади, китобни қучоқлаб ухлаб қолган пайтлари бўлди. Шеър айта-айта кетмон чопди, ер беллади, мол-қўйларига шеър ўқиб берди, хаёлида сўз айланди, шуурида шеър мавжланди...\nУйларига меҳмонлар келишди. Зафаржон уларга елиб-югуриб хизмат қилди. Қўй сўйилди. Зиёфат қизиди, майхўрлик кўпирди, май ҳиди анқиган лаблар орасидан хушомадлар сизди, шариллаб оқди. Отаси қўлга қадаҳ олди. Шеър ўқиди. Бу анави яшил китобдаги шеър-ку? Худди ўша: «О! Юртим шамоли...». Жаранг-журунг, қий-чувлар шеърга жўр бўлди.\nОта меҳмондўст. Меҳмонларига кўрсатаётган илтифотлардан қонмади. Нима қилса экан?! Нозик меҳмонлар, зиёли одамлар. Ана, ҳаммаси бўйинбоғ тақиб олган. Илкис ўрнидан турди. Бироз гандираклади. Токчада қатор тахланган китобларга қаради. «Темур тузуклари»ни олди. «Амир Темур бизнинг фахримиз, Фалончи Фалончиевич, сиз ҳам биз дўстларингиз фахрисиз!», дея китобни Фалончиевичга тутқазди. Ҳеч бир меҳмон қуруқ қолмади. Мана, ниҳоят сўнгиси. Унга-да атагани бор экан. Тўрт томлик, ям-яшил китоб. Йигитчанинг қўлидан юлқиди. Меҳмонга тутқазди. Меҳмон азиз.\nУ ҳали бола-ку! Китобнинг қимматини қаёқдан билсин!..\n1634 12:05 25.07.2019\n1771 12:00 23.07.2019\n2428 09:44 18.07.2019\n2781 16:30 15.07.2019\n1702 16:54 13.07.2019


Россия нефть-газ ишлаб чиқарувчилари иттифоқи раҳбари: нефтнинг бир баррели 8 доллар турганда ҳам бу фожиа бўлмайди\n05:53 / 25.08.2015\nРоссия нефть-газ ишлаб чиқарувчилари иттифоқи раҳбари Геннадий Шмаль агарда нефтнинг нархи бир баррели учун 8 долларга ҳам тушиб кетса, бунинг Россия учун фожиали жойи бўлмайди, деб айтмоқда. Бу ҳақда РИА “Новости” ахборот агентлиги маълум қилди.\n“Фикримча, нефть нархи 40 доллардан пастга тушмайди. Бироқ биз бир бочка нефть 8-9 доллар турган бундан мураккаброк даврларни ҳам бошдан кечирганмиз. Биз ўшанда нефть нархи 20-25 долларга кўтарилишини орзу қилардик. Ўшанда ҳам ҳеч қандай фожиа юз бермаган”, деб айтмоқда Шмаль. Шмаль россияликлар кўпроқ тежашларига тўғри келишини, бироқ “Россия иқтисодиёти бундан унча зиён кўрмаслигини” таъкидлаб ўтди.\n“Ҳа, қаердадир камарни қаттиқроқ сиқишга тўғри келади, бироқ Россия бюджети унча зиён кўрмайди”, деб айтмоқда Шмаль.\nБундан аввал Brent маркасидаги нефть нархи 43 доллардан пастроққа тушиб кетгани маълум қилинган эди.


Bagdod.uz - “Мурувват” ёшлар кичик саноат зонасида яна бир тадбиркорлик субъекти иш бошлади\n“Мурувват” ёшлар кичик саноат зонасида яна бир тадбиркорлик субъекти иш бошлади\n2021-08-12 19:48:34 126\nБағдод туманидаги “Мурувват” ёшлар кичик саноат зонасида тадбиркор Илҳомжон Умаровга тегишли цехда 7 турдаги қурилиш маҳсулотлари ишлаб чиқарила бошланди. Маҳсулотнинг илк партияси қашқадарёлик харидорларга юборилди.\nТадбиркор шу вақтга қадар ўз хонадонида айни фаолият билан шуғулланиб келган. Табиийки, бунинг ўзига яраша ноқулайликлари мавжуд эди. Масалан, ишлаб чиқарилган маҳсулотлардан ҳосил бўлувчи табиий чанг-тўзон қишлоқ аҳолисининг эътирозига сабаб бўлаётганди.\n- Туманимиз ҳокими кичик саноат зонасидан жой таклиф қилганида аввалига бироз иккилангандим, - дейди “Bek online” оилавий корхонаси раҳбари биз билан суҳбатда. - Лекин тўғри танлов бўлган экан, бугун кенг-мўлгина майдонда фаолиятимизни бошлаб олдик. Лойиҳанинг дастлабки босқичини амалга ошириш учун 450 млн. сўм маблағ сарфладик ва натижада 10 та янги иш ўрни яратилди. Насиб қилса, келгуси йилда 1 млрд. сўм эвазига лойиҳанинг иккинчи босқичини бошлаймиз ва лок-бўёқ маҳсулотларини ишлаб чиқаришни ҳам йўлга қўямиз. Шунда ишчиларимиз сони 20 нафарга етади.\nЦехда 1 кунда 5 тонна сувли бўёқ, 10 тонна шпаклёвка, 5 тонна ротбон ва 400 кг. грунтовка ишлаб чиқарилади. Маҳсулотлар, асосан, Тошкент шаҳри, Қашқадарё, Хоразм ҳамда водий вилоятларига юборилади. Бундан ташқари, тадбиркор қирғизистонлик ҳамкорлар билан ҳам дастлабки келишувга эришди ва Бағдодда ишлаб чақирилган сифатли қурилиш маҳсулотларининг экспорти тез орада йўлга қўйилади.


Наманган вилоятида “Отелло” 19 йилга қамалди - Anhor\nAnhor Все посты Наманган вилоятида “Отелло” 19 йилга қамалди\nНаманган вилоятида “Отелло” 19 йилга қамалди\nАйрим кишилар шу даражада рашкчи бўладики, улар ҳатто инсонга нисбатан самимий ҳурмат ҳиссини ҳам ўзгача қабул қилади. Авазбек А. айнан шундай кишилардан бўлиб чиқди, афсуски, бу ҳақда унинг уйида меҳмон бўлиб турган кишилар билмасди.\nЎша куни кечқурун эркаклар яхшигина ичиб олади. Ширакайф уй хўжайини Авазбек рафиқаси Феруза билан уришиб қолганини айтиб беради. У дўстларидан далда излаётганди. Шунда меҳмонлардан бири, аёлнинг собиқ қўшниси Илёс унинг рафиқасини мақтаб, дўстига эътироз билдиради. “У яхши аёл, оиламиз уни фақат яхши томондан билади, у ҳақда фақат яхши хотираларимиз қолган”, – дейди у.\nБу сўзлар Авазбекка ёқмайди. У ўзи бу ҳақда сўз очган бўлса-да, оилавий ишларига ҳеч ким аралашмаслигини сўрайди. Дўстлар жанжал бошланаётганини ҳис қилиб, Илёсни олиб кетишади ва уй-уйларига тарқайди. Бироқ Илёс Авазбек А.нинг ёнига қайтиб келиб, англашилмовчиликни бартараф этишга қарор қилади. Аммо уни бу ерда мудҳиш воқеа кутаётганди. Уй эгаси унинг қорнига пичоқ уради, кейин эса иккинчи зарбани орқасига беради.\nЖабрланган Илёс ҳовлида ётиб, ёрдам сўрарди. Қичқириқ ва шовқинни эшитган қўшнилар Авазбекнинг уйига киради ва даҳшатдан қотиб қолади. Улар Илёсга ёрдамга шошганида эса рашкчи эр пичоқ билан таҳдид қилади. Қўшнилар Авазбекни зарарсизлантиришга муваффақ бўлади, аммо икки киши жароҳат олади. Афсуски, йўқотилган вақт фожиага олиб келади – Илёс касалхонада оламдан ўтади.\nАвазбек А. содир этган жинояти учун вилоят суди томонидан 19 йилга озодликдан маҳрум этилди, деб ёзади “Правда Востока” нашри.\nРустам Қосимжонов россиялик шахматчи Владимир Крамникни мағлуб этди


ОТМларда аттестация синовларида кўчирмакашликка қарши кураш кучайтирилади - Ayol.uz\nОТМларда аттестация синовларида кўчирмак...\nFeruza 15.12.2018 22:27 40 01\nЎзбекистон Республикаси олий таълим муассасалари битирувчиларининг якуний давлат аттестацияси тўғрисидаги низомга киритилган ўзгартиришлар Адлия вазирлигида давлат рўйхатидан ўтказилди, дея хабар қилинди «Ҳуқуқий ахборот» Telegram-каналида.\nНизомга мувофиқ, битирувчилар айрим фан бўйича, таълим йўналиши бўйича фанлараро якуний аттестация синови ҳамда битирув малакавий иш (магистрлик диссертацияси) ҳимояси бўйича аттестация топширган. Киритилган ўзгартиришларга мувофиқ, айрим фан бўйича аттестация хорижий тилга (олий таълим муассасаси Кенгаши қарорига асосан киритилади) ўзгартирилди, шунингдек эндиликда диплом лойиҳаси ҳимояси ҳам аттестация ҳисобланади.\nАттестациядан ўтмаган битирувчиларнинг аттестацияси олий таълим муассасасининг юқори турувчи вазирлик (идора) томонидан тузиладиган комиссияси томонидан ўтказилади. Илгари Давлат тест маркази вакиллари иштирокида ўтказилган.\nШунингдек, аттестация синовларида муаллифликни ўзлаштиришга (плагиатга) йўл қўйилмаслиги мустаҳкамланди.\nБундан ташқари, Аттестация синовидан ўта олмаган шахс аттестация синовини кейинги йилларда қайта топшириш ҳуқуқига эга бўлди. Илгари фақат уч йил ичида қайта топшириш мумкин эди.


Наушникларини фойдаланиш вақтида қандай қувватлантирса бўлади?\nФойдаланувчи Apple AirPods’нинг қувватлантириш кейсини йўқотиб қўйганида ёки уни қулоқдан ечмасдан туриб қувватлантиришни хоҳлаганида фойда берадиган яна бир усул таклиф этилди, деб хабар беради Hi-Tech.Mail.ru.\nМ.Craftsman компаниясининг аксессуари икки учига қалпоқчалар қотирилган кичик аккумуляторга эга боғич кўринишида. Қувватлантириш ушбу қалпоқчаларни наушниклар оёқчасига улаганда содир бўлади. Магнит асос ва магнит қўшимчалар ҳисобига уларни оёқчалардан ажратиб олиш у қадар осон эмас. Масалан, югуриш вақтида у жуда қулай.\nGizmochina маълумотларга кўра, PodChain Pro номини олган аксессуар AirPods ва AirPods Pro’ни уч маротаба қувватлантириб, уларнинг узлуксиз ишлашини 16 соатгача таъминлай олади.\nАксессуарни 23 февралдан бошлаб Indiegogo краудфандинг майдончаси орқали 60 долларга эвазига буюртма қилиш мумкин.\nАввалроқ Apple наушник ишлаб чиқаришда шишадан фойдаланишни режалаштираётгани маълум бўлганди.\nКиритилди: 20:42 22.02.2021. Ўқилди: 1021 марта. Фикрлар сони: 0 та.


ССВ: ҲУДУДЛАРГА “VOLKSWAGEN CADDY” ТЕЗ ТИББИЙ ЁРДАМ АВТОМАШИНАЛАРИНИ ЕТКАЗИБ БЕРИШ БОШЛАНДИ\nМаълумки, мамлакатимиз Президентининг жорий йил 27 майдаги тегишли қарорига биноан юртимиз тез тиббий ёрдам хизмати учун янги ва замонавий русумдаги тез тиббий ёрдам автомашиналарини харид қилиш белгиланган эди.\nУшбу қарор ижросини таъминлаш мақсадида Соғлиқни сақлаш вазирлиги ҳамда Жиззах автомобил заводи ўртасида тез тиббий ёрдам машиналарини етказиб бериш бўйича шартнома имзоланганди.\nБугун, 24 сентябрь куни, мазкур шартномага мувофиқ юртимизда ишлаб чиқарилган А тоифали “Volkswagen Caddy” тез тиббий ёрдам автомашиналарининг биринчи босқичини ҳудудий соғлиқни сақлаш бошқармалари тизимидаги тез тиббий ёрдам шахобчаларига етказиб бериш бошланди.\nШу муносабат билан ўтказилган тадбирда Соғлиқни сақлаш вазири ўринбосари Абдулла Азизов сўзга чиқиб, тез тиббий ёрдам хизматига топширилаётган ушбу автотранспорт воситалари тизим фаолиятини янада ривожлантириш, бу орқали аҳолига сифатли тиббий хизмат кўрсатиш имконини беришини айтиб ўтди.\nШуни алоҳида таъкидлаш лозимки, кейинги йилларда юртимизда тиббиётнинг энг муҳим йўналиши бўлган тез тиббий ёрдам хизмати фаолиятини такомиллаштириш, замонавий тиббий техника ва транспорт воситалари сонини янада ошириш, соҳа амалиётига энг сўнгги илмий-техник воситалар ва ахборот-коммуникация технологияларини кенг жорий этишга катта эътибор қаратилмоқда.\nАйниқса, мазкур хизматни энг сўнгги русумдаги ва барча қулайликларга эга бўлган замонавий автотранспорт воситалари билан таъминлаш борасидаги кенг қамровли чора-тадбирлар кечиктириб бўлмайдиган вазиятларда кўплаб инсонлар ҳаётини сақлаб қолиш имконини бераётир.\nБу борада рақамларни таҳлил қилсак, биргина ўтган 2020 йилда Тошкент шаҳар “Тез ёрдам” станциясига 150 дона “Форд” русумли реанимацион тиббий аппаратлар билан жиҳозланган автомашиналар харид қилинди.\nВаҳоланки, бундан тўрт йил аввал ушбу тизимда реанимобиллар сони атиги 24 та эди. Бугун эса “Тез ёрдам” хизматидаги 435 та реанимобиль халқимизга сифатли тиббий хизмат кўрсатиб, 13 минг нафар аҳолига битта автомашина тўғри келмоқда. Эътиборлиси, бу рақам ҳам бундан бир неча йил аввал 15 минг нафардан иборат эди.\nСоҳадаги муҳим ўзгаришлардан яна бири шуки, кейинги йилларда “Тез ёрдам” бригадалари дислокацияси қайта кўриб чиқилиб, аҳоли яшаш пунктларига янада яқинлаштирилди.\nНатижада ўтган тўрт йил давомида хизмат кўрсатиш радиуси 15-20 километрдан 9-12 километрга қисқарди.\nШу билан бирга, “Тез ёрдам”нинг кечикиши 10-12 фоиздан 1-2 фоизгача камайди.\nЯъни, 2016 йилда чақириқларга етиб бориш вақти ўртача 25-30 дақиқа бўлган бўлса, ҳозирга келиб, бу рақам атиги 8-12 дақиқани ташкил қилмоқда.\nЭътиборлиси, “Тез ёрдам”га янги “Volkswagen Caddy” тез тиббий ёрдам машиналарининг топширилиши соҳадаги ижобий ўзгаришларнинг мантиқий давоми бўлиб, бу ўз навбатида тизимда кўрсатилаётган тиббий хизматлар сифатини яхшилаш ва уни халққа янада яқинлаштиришга хизмат қилади.\nМазкур замонавий автомашиналар мамлакатимизнинг барча ҳудудларига тенг тақсимланади ва ушбу хизматнинг автотранспорт паркидаги эски “Damas” автомашиналарини алмаштиради.\nАйтиш мумкинки, энг сўнгги ва замонавий тиббий ускуналар билан жиҳозланган ушбу автотранспорт воситалари халқаро талабларга тўла мос келиб, унинг ички қисми бемор ва тиббий ходимларнинг қулай жойлашиши имконини беради. Қолаверса, амбуланс айнан қайси тиббий йўналишда фойдаланилишига қараб жиҳозланиши мумкин.\nШунингдек, мазкур автомашиналар шаҳар шароитида ҳаракатланиш бўйича юқори техник кўрсаткичларга эга бўлиб, ўтувчанлиги, ишончлилиги ҳамда тежамкорлиги билан алоҳида ажралиб туради. Энг муҳими, ушбу машиналарда ҳаракатни тўхтатмай туриб ҳам беморга зарур тиббий ёрдам кўрсатиш мумкин.


Чет тиллар институтига молиявий мустақиллик берилди. Нима ўзгаради? - zarnews.uz\nЧет тиллар институтига молиявий мустақиллик берилди. Нима ўзгаради?\n2022 йил 1 январдан республикамиздаги 35 та етакчи давлат олий таълим муассасасига молиявий мустақиллик берилди. Шундай ОТМлардан бири Самарқанд давлат чет тиллар институтидир. Хўш, молиявий мустақиллик нима дегани? Бу олий таълим муассасаларига қандай эркинлик беради, қандай масъулият ва вазифалар юклайди? Институт ректори Илҳом Тўхтасинов билан бўлган суҳбатимиз шу ҳақда.\n- Илҳом Мадаминович, икки йил аввал Самарқанд давлат чет тиллар институти ўзини-ўзи молиялаштириш тизимига ўтган эди. Энди институтга молиявий мустақиллик берилмоқда. Бу нима дегани?\n- Президентимизнинг 2021 йил 24 декабрдаги қарорида молиявий мустақиллик, академик мустақиллик ва ташкилий мустақиллик деган масала қўйилган. Бунда олий таълим муассасаси пулларни мақсадсиз сарфлай олмайди. Ҳамма масалалар олий ва ўрта махсус таълим вазирлиги билан келишилган ҳолда амалга оширилади. Моддий техник базани мустаҳкамлаш, профессор-ўқитувчиларни рағбатлантириш, ҳар бир ходимни қўллаб-қувватлаш, бу бизнинг вазифамиз. Молиявий мустақиллик фарқини айтадиган бўлсак, бизда масалан, талабалар сони 11 минг нафардан ошди. Беш йил олдин талабалар 2 минг нафар эди. Ўтган йили квотамиз икки бараварга кўпайди. 2021-2022 ўқув йилида институтимизга 3200 та квота берилди. Квоталарни белгилаш институтга юклатилган.\nШунингдек, ўқув режа, ўқув дастур, малака талабларини тасдиқлашни ўзимиз белгилаймиз. Бунда хорижий олий таълим муассасаларининг тажрибасидан келиб чиқиб, мос келадиганини татбиқ этамиз. Академик мустақил бўлган олий таълим муассасаларига ўқув жараёнини мустақил белгилаш имконияти бериляпти.\nЎқув давомийлигини белгилаш ҳам ўзимизга юклатиляпти. Масалан, магистратура бизда 2 йил, Америкада 1 йил. Биз эртага магистрларга 1 йиллик магистратурни татбиқ этмоқчимиз. Докторантурага талаб юқори, аммо тўлов-шартнома асосида ўқитилмайди. Биз контракт асосида докторатурага ўқишни жорий этмоқчимиз. Академик мустақилликда қўшимча магистратура таълимининг сиртқи, кечки, масофавий тизимини жорий этиш, қўш малака бериш имкониятлари бериляпти.\nБундан ташқари, олий таълим муассасалари ўртасида академик мобиллик яратиляпти. Бу нима дегани? Масалан, сиз тошкентликсиз, Самарқандда ўқияпсиз. Бешта таълим йўналишини белгилаб, Самарқандга ўқишга кирдингиз, аммо бу ерда ўқиш учун шароитингиз йўқ. Бундай ҳолатда Тошкентда жойлашган олий таълим муассасаси билан Самарқанддаги олий таълим муассасаси ўртасида академик мобиллик бўйича келишув бўлади. Биз Тошкентдан келган талабани олти ой ёки бир йилда Тошкентга жўнатиб, ота-онаси бағрида ўқишини давом эттиришга шароит яратиб берамиз. Бу ҳам талабалар учун яхши имконият.\nШунингдек, олий таълим муассасаларига гриф асосида ўзлари дарсликлар яратиш имкони бериляпти. Биз васийлик кенгаши билан келишган ҳолда ўзимизга керакли дарсликларни ишлаб чиқиб, чоп этамиз.\n- Институт ўзини ўзи молиялаштириш тизимига ўтгач, икки йил давомида қандай ишлар амалга оширилди?\n- Чекка ҳудудлардаги коллежларимиз таъмирталаб бўлиб қолган эди, уларни таъмирладик. Бундан ташқари, ахборот ресурс марказимизга эҳтиёж жуда катта эди, тўрт қаватли янги ахборот ресурс маркази қуришни бошладик. Шунингдек, бизга бириктирилган Самарқанд шаҳар Гагарин кўчасида жойлашган коллеж биносида бугунги кунда 2,5 минг нафардан ортиқ талаба ўқияпти. У ердаги бинолар таъмирталаб аҳволда эди. Биз васийлик кенгаши билан келишган ҳолда маблағ ажратиб, 600 ўринга мўлжалланган ўқув биносини 1000 ўринга мослаштирдик. Бугун-эрта очилиш маросимига тайёргарлик кўряпмиз.\nБундан ташқари, талабаларнинг турар жойга эҳтиёжидан келиб чиқиб, 600 ўринли талабалар турар жойини икки қаватли замонавий кроватлар билан 870 ўринга айлантирдик. Талабалар турар жойида интернетдан фойдаланиш учун wi-fi, беш ташаббус бўйича мусиқа асбоблари келтирдик, кутубхона ташкил этдик, шунингдек, спорт билан шуғулланишлари учун имкониятлар яратиб беряпмиз. Гагарин кўчасидаги талабалар турар жойида ҳам таъмирлаш ишларини бошлаганмиз.\nЎтган йили ижтимоий муҳофазага муҳтож 67 нафар талабамизнинг контракт пулини тўлаб бердик. 2020-2021 ўқув йилининг охирида 39 нафар талабанинг бир йиллик контрактини тўладик.\nЎз ташаббусимиз билан иқтидорли, етакчи талабалар, шунингдек, етим, “Темир”, “Аёллар” дафтаридаги талабаларни қўллаб-қувватлаш мақсадида 348 нафарига янги ўқув йилидан 2 баравардан 3 бараваргача стипендиялар тўлаб бердик. Бу пулларни моддий ёрдам сифатида ажратдик. Молиявий мустақиллик берилгач, бундай имкониятларга эга бўлдик.\n- Институтнинг 11 минг нафар талабасига 800 ўринли талабалар турар жойи камлик қилади, албатта. Энди институт ўз маблағлари ҳисобидан ётоқхона, ўқув бинолари қуриш имконига эга бўладими?\n- Албатта. Айни пайтда давлат-хусусий шериклик асосида 600 ўринли янги талабалар турар жойи қуриш ишлари бошланган. Ўқув биноларига ҳам эҳтиёжимиз жуда катта. Шу сабабли янги ҳудудимизда 1500 ўринли ўқув биносини қуришни режалаштиряпмиз. Бунга 40 миллиард сўмга яқин маблағ сарфланади.\n- Институтда квоталар ошгач, ўқитувчиларга талаб ҳам ошиши табиий. Бугун институтда салоҳиятли ўқитувчилар етарлими?\n- Салоҳиятли ўқитувчи... Бугун бу жуда нозик масала бўлиб қолди. Нега деганда, талабалар сони ошган сайин салоҳият тушиб боради. Буни мен очиқчасига айтишим мумкин. Бизга осон бўлмаяпти ҳам. Негаки, олий таълим муассасалари рейтинги салоҳият билан ўлчанади. Талабаларни хорижий тилларни ўрганиши учун амалиётчи ўқитувчилар керак. Хориждан келадиган профессор-ўқитувчиларнинг тажрибасига таяниб қоляпмиз. Тўғри, олимлар ва салоҳиятли ўқитувчиларга эҳтиёжимиз бор. Энг катта муаммомиз талабаларга салоҳиятли ўқитувчиларнинг етишмаслиги. Булардан келиб чиқиб, биз олдимизга режа қўйганмиз. Биринчи навбатда магистратурада таҳсил олмоқчи бўлган иқтидорли талабалар сонини кўпайтиряпмиз. Педагогика соҳасида илмий изланишлар олиб бораётган магистрларни устоз-шогирд анъанасига мувофиқ тайёрлаб, ўзимизда олиб қолишни режалаштиряпмиз.\nМолиявий мустақилликка эришгач, бизда ўқитувчиларни фақат 1 ставкада эмас, 1,5 ставкагача ишга олиш ҳуқуқи мавжуд. Негаки, ўқитувчилар сони қанча кўп бўлса, салоҳият шунча пасайиб кетади. Шунингдек, фанларни оптималлаштиришга ҳаракат қиляпмиз. Биз ўқиган пайтимизда 60-75 тагача фанлар ўқитилган бўлса, бугунги кунда 22-35 тагача ўқитиляпти. Ўқув дастурида мутахассислик фанлари қоляпти, номутахассислик фанлари чиқиб кетяпти. Биз ўқув дастурларимизда амалиётни кўпайтиришга ҳаракат қиляпмиз.\n- Энди талабаларнинг тўлов-контракт пулларини ҳам ўзларингиз белгилайсизми?\n- Талабаларни тўлов-контракт маблағлари, тўлов-контракт шартномаларини ўзимиз мустақил белгилаш ҳуқуқига эгамиз. Масалан, давлат томонидан бугунги кунда бюджетда ўқийдиган бир нафар талабага 14-15 миллион сўм пул сарф бўлади. Бизда контрактда ўқийдиган талабага 6 400 000 дан 7 200 000 сўмгача тўлов белгиланган. Бундан ташқари, контракт миқдорини ошириш ёки тушириш ўзимизнинг ихтиёримизда. Лекин бунда ҳам маълум меъёрлар белгиланган. Сифатли мутахассис тайёрлаш учун хориждан ўқитувчиларни жалб қилмоқчимиз. Ўзимизнинг янги авлод адабиётларини яратмоқчимиз. Чет элдан келадиган ўқитувчи бизни ойлигимизга ишламайди. Шунинг учун унинг маошини кўтариб беришимиз керак. Ёки ўқитувчининг сифатли дарс бериши учун унга устама тўлашимиз керак бўлади.\nБугунги кунда Франция, Америка, Туркия, Япония, Корея, Германия, Миср каби давлатлардан 18 нафар профессор-ўқитувчи жалб этилган. Улар талабаларга сабоқ бериш билан бирга ўқитувчиларнинг малакасини оширишга ёрдам бермоқда.\nҲали қиладиган ишларимиз талай. Президентимизнинг қарорлари асосида, Самарқанд давлат чет тиллар институтининг концепциясини, чора-тадбирлар режасини яратамиз. Уни 2022 йилда босқичма-босқич жорий этиш ва амалга оширишга жамоамиз билан ҳаракат қиламиз.\nТеглар: СамДЧТИ ОТМ\nСўровнома якунланди: Самарқанддаги қайси олийгоҳ кўпроқ самарали ва замонавий ўқитиш тизимига эга?\nҚатор ОТМларга ўқишини кўчириш учун ўтиш баллари эълон қилинди


Мўғулларнинг Мовароуннаҳр, Хоразм ва Хуросонни истило этиши\nМовароуннаҳр, Хуросон ва Хоразмга қилинган юришга шахсан Чингизхоннинг ўзи бошчилик қилди. Чингизхон 1218 йили қорахитой Кучлук давлатини тугатгач, унинг давлати чегаралари бевосита Хоразмшоҳлар давлати билан туташди. Урушнинг асосий баҳонаси 1218 йили мўғуллар савдо карвонининг Ўтрорда таланиб, 400 нафар савдогар (ёки жосус)нинг қатл этилиши эди.\n1219 йил кузида Чингизхон 200 мингдан ортиқ аскари билан Ўрта Осиёга юриш бошлади. Хоразмшоҳ Аълоиддин Муҳаммад мўғулларга қарши урушда асосий кучларни жамлаб йирик жанг олиб боришдан қочди. У ўзига тобе барча шаҳар ва қалъаларга ўзларини ҳимоя қилиш ҳақида буйруқ берди. Чингизхон бундан аллақачон хабардор бўлганди, Ўтрорга етганда хоразмшоҳлар мулкини тезда босиб олиш учун қўшинини 4 қисмга ажратди. Биринчи қўшинга ўғиллари Чиғатой ва Ўқтойни бошлиқ этиб тайинлади, уларга Ўтрор шаҳрини йўқ қилиш топширилди. Иккинчи қўшинга бошқа ўғли Жўжини бошлиқ этиб тайинлади, унга Сирдарё бўйидаги Сиғноқ, Ўзган, Барчинлиғкент, Жанд, Янгикент ва бошқа шаҳарларни истило қилишни топширди. Учинчи қўшинга Олоқ нўён ва Сукету чербиларни бошлиқ бўлиб, уларга Хўжанд ва Бинокат шаҳарларини бўйсундириш буюрилди. Тўртинчи қисм эса Чингизхоннинг ўзи бошчилигида саҳродан Бухоро томон йўлга тушди.\nЧиғатой ва Ўқтой бошлиқ биринчи қушин 1219 йил сентябрь – 1220 йил март оралиғида Ўтрор шаҳрини қамал қилди. Мўғуллар шаҳарни вайрон қилиб, ҳоким Қоирни асирга туширишди. У 1218 йилдаги муғул савдогарларини ўлдиришда айблангани учун, Самарқандга - Чингизхон ҳузурига юборилди. Чимгизхоннинг буйруги билан қийнаб ўлдирилди.\n1220 йил февралда Чингизхон Бухорога етиб келди ва шаҳар қамалини бошлади. Шақар 7 – 10 февраль кунлари қамал қилинди.\n16 февраль куни ҳимоясиз қолган Бухоро аҳли мўғулларга таслим бўлди. Лекин Гўрхон бошлиқ ҳимоячилар Бухоро аркини яна 12 кун мудофаа қилиб турдилар. Мўғуллар Бухорога ўт қўйиб кулини кўкка совуришди, мингларча тинч аҳолини қирғин қилишди ва кўплаб кишиларни қулга айлантиришди.\nЧингизхон Бухородаги хунрезлиги билан ном чиқаргач 1220 йил мартда Самарқандни талаш учун юриш бошлади. Бир неча кунлик жанглардан сўнг шаҳар мўғулларга таслим бўлди. Тоғайхон бошлиқ 30 минг кишилик қўшин Чингизхон хизматига ўтишга розилик билдирди, лекин тунда Тоғайхон, унинг 20 нафар саркардаси ва 30 минг кишилик қўшини аёвсиз қириб ташланди. Бухоро каби Самарқанд шаҳри ҳам ўт ичида қолди, минглаб кишилар ваҳший мўғуллар томонидан қириб ташланди, ўн минглаб кишилар эса қул қилиб ҳайдаб кетилди.\nМўғулларнинг иккинчи қўшини Сиғноқни етти кун қамал қилиб қўлга киритди, бошқа ерларда бўлгани каби, Сиғноқ аҳолиси ҳам қатли ом этилди. Самарқанд таланганидан бир ой ўтгач, 1220 йил апрелда, мўғуллар Жанд шаҳрига юриш бошлади. Жўжи бошлиқ қушин Жандни эгаллаб, у ерда ҳам катта қирғин уюштирди.\n1220 йил мартда мўғулларнинг учинчи қўшини Бинкатга ҳужум қилди, шаҳар 4 кунлик қамалдан сўнг таслим бўлди, мўғуллар одатлари бўйича бу ердаги аҳолини ҳам қириб ташлашди. Апрелда Хўжандни истило қилишга киришишди. Уч ойлик қамалдан сўнг Темурмалик бошлиқ қўшин Хўжандни ташлаб Сирдарё ўртасидаги оролга бориб жойлашди. Мўғуллар Хўжандни босиб олишган бўлсада, оролчадаги аскарлар яна тўрт ой мобайнида уларга қаттиқ қаршилик кўрсатди. Мўғуллар бу аҳволда уларни енгиш имконсизлигини англаб, дарёга тўғон қуриб оролни сув билан бостиришга ҳаракат қилишди. Тўғон мулжалланган жойга етгач, Темурмалиқ аскарларини олиб оралчани тарк этишга мажбур бўлди. Муғуллар Темурмаликни тирик тутиш мақсадида Сирдарёнинг Бинкат шаҳри рўпарасидаги жойига дарё эни бўйлаб занжир тортиб чиқишганди. Тунда йўлга чиққан Темурмаликнинг оз сонли қўшини занжир тортиб қўйилган ерга келганда занжирни узиб йўлида давом этди. Муғулларнинг бир неча ой мобайнида қилган иши чиппакка чиқди. Темурмалик Жанд шаҳрига етганда қуруқликка чиқишга мажбур бўлди. Бу ерда уни кутиб турган Муғуллар билан ҳал қилувчи жангга киришди. Мазкур жангда Темурмалик барча сафдошларидан айрилди, фақат бир неча киши билан ҳали мўғуллар қадами тегмаган Урганчга етиб одди.\nЧингизхон аскарларига бир муддат дам бергач Нахшабга юриш бошлади. Шаҳар жангсиз таслим бўлди. Ёзни Нахшабда ўтказишиб, у ерда талончилик, ароқхўрлик, гиёҳвандлик ва бошқа фисқу фужур ишлар билан шугулланишди. Кузда эса Термизга юриш бошлашди. Термиз 11 кун қаршилик кўрсатгач мўғуллар томонидан босиб олинди. Мўғуллар 1220 йили Мовароуннаҳрни тўла истило қилишди, энди Хоразмшоҳлар давлати пойтахти Урганчни вайрон қилишни кўзлашарди.\nЧингизхон ўгиллари Чиғатой, Ўқтой ва Жўжи бошлиқ барча кучни бирлаштириб Хоразмни босиб олиш учун ҳаракат бошлади. 1220 йил декабрда Урганчдан қочиб кетган хоразмшоҳ Аълоиддин Муҳаммад Каспий денгизидаги Ашур оролида хор-зор бўлиб ўлиб кетди. Унинг ўрнига катта ўғли Жалолиддин тахтга чиқарилганди, бошқа ўғиллари эса хазинани талон-торож қилиб гадо топмас ерларга қочиб қолишди. 1220 йил охирларида мўғуллар Урганч қамалини бошлади.\n5 ой давом этган қамал ва тинимсиз жанглардан сўнг шаҳар истило қилинди. Мўгулларга қарши жангларнинг бирида 72 ёшли Шайх Нажмиддин Кубро шаҳид бўлди. Мўғуллар қонхўрликларини бу ерда ҳам исботлашди. Аҳолининг бир қисми қулга айлантирилди, Урганч эса сувга бостирилди.\nМўғуллар 1221 йил 5 февралда Марвни олишгач Ҳирот, Балх ва Ғазнага юришни режалаштирдилар. Бироқ 1221 йил ёзида Жалолиддин Мангуберди Парвона жангида Шики Кутуҳу бошлиқ 45 минг кишилик мўғул қўшинини тор-мор келтирди, бу мўғулларнинг шу пайтгача учраган энг катта мағлубияти эди. 1221 йил кузда Чингизхоннинг ўзи Жалолиддин ўрнашган Ғазнага юриш бошлади. 1221 йил ноябрда Ҳинд дарёси бўйида юз берган жангда сон жиҳатдан анча устун бўлган мўғуллар ғалаба қозонди. Барибир Жалолиддинни асирга туширолмадилар, у 4 минг аскари билан Ҳинд дарёсининг нариги томонига ўтиб олишга эришди. Жалолиддин умрининг охиригача (1231) мўғулларга қарши курашди.


Тошкентда муз саройи қуриб битказилади\nKo'rildi: 389 Qo'shildi: 01-06-17\nТошкентдаги Humo Arena муз комплекси қурилиши 2018 йилнинг учинчи чорагида якунига етади.\nТошкентда Humo Arena номини олган кўп тармоқли муз комплекси 2018 йилнинг учинчи чорагида фойдаланишга топширилади. Бу ҳақда Ўзбекистон Президенти Шавкат Мирзиёевнинг 11 майдаги қарорида (PDF) сўз боради.\nҲужжатга мувофиқ, Сингапурнинг Enter Engineering компанияси муз комплексини қуриш бўйича бош пудратчи этиб белгиланди. Жанубий Кореянинг Heerim Architects & Planners компанияси эса бош лойиҳа ташкилоти ҳисобланади.\nАфросиёб ва Бешёғоч кўчалари кесишмасида 14 минг ўринга эга муз комплекси қурилиши февраль ойида бошланган эди. Бу ерда қишки спорт турлари (хоккей, шорт-трек, фигурали учиш ва кёрлинг) бўйича мусобақалар ўтказиш, концерт, кўргазма ва форумлар ташкил этиш режалаштирилган.\nEnter Engineering гуруҳи тури мураккабликдаги саноат ва технологик объектларни қуришга ихтисослашган бўлиб, Россиянинг «Газпромбанк"и унинг акциядорларидан ҳисобланади, дейилади компания сайтида.


Роналдуни ҳурмат қилмай қўйишди\n29 октябрь, 2021, 18:01\nУ нега ранжиди?\n“Манчестер Юнайтед” ва “Ювентус”да ўйнаган Патрис Эвра Криштиану Роналдунинг шу йил ёзда Турин суперклубини тарк этганининг сабабларини ошкор қилди.\n- Роналду ўзига нисбатан ҳурмат билан муносабат қилишларини истайди. “Ювентус”да ҳар бир муаммога уни сабабчи қилишди. Криштиану меҳрга ташна инсон. Италияда уни кўп танқид қилишгани ва одамларнинг икки юзламачилигини ҳазм қила олмади.\nИккинчи сабаб, бош мураббий Массимилиано Аллегрининг матбуот анжуманида Роналду ҳамма учрашувда ҳам ўйнамайди, дегани бўлди. Роналду даражасидаги футболчилар борасида бунақа гапларни омма учун айтиб бўлмайди. Шу боис Роналду ўзи ёқтирган клуб – “Манчестер Юнайтед”га ўтиб кетди, - деди Патрис Эвра.\nЭслатиб ўтамиз, Криштиану Роналду 2018 йилда “Реал”дан “Ювентус”га ўтган эди. Туринликлар сафида 100 дан зиёд тўп киритган ҳужумчи шартномаси якунланишига бир мавсум қолганида “Манчестер Юнайтед”га ўтишни маъқул топди.\n“Ювентус” сўраган нарх “Челси”ни қўрқитиб юборди


Саруу: Асирга олинган МХДҚ ходимлари касалхонага ётқизилди | ҚИРҒИЗИСТОН ЯНГИЛИКЛАРИ\nСаруу: Асирга олинган МХДҚ ходимлари касалхонага ётқизилди\nИссиқкўл областининг Саруу қишлоғида намойишчилар Миллий хавфсизлик давлат қўмитасининг уч ходимини асирга олди. Туман прокуратураси ҳукумат вакилини асирга олиш юзасидан жиноий иш очди.\n28 октябр куни Жети Ўгуз тумани ҳокимининг Саруу қишлоғи яшовчилари билан учрашуви чоғида Миллий хавфсизлик давлат қўмитасининг уч ходими намойишчилар тарафидан асирга олинган.\nУчрашувда Иссиқкўл области маъмуриятини босиб олишда гумонланиб қўлга олинган қишлоқликларни жиноий жавобгарликдан озод қилиш масаласи муҳокама қилинган.\n«Учрашув ўтаётган бир пайтда агрессив ёшлар уч нотаниш одамни маданият уйига олиб бориб калтаклай бошлаган. Чўнтакларини титишганда МХДҚ ходими эканини далилловчи ҳужжатлар чиққан», — деди Kloop.kg билан суҳбатда Иссиқкўл ИИБ матбуот хизмати ходими Сталбек Усубакунов.\nХодимлар намойишчилар тарафидан уч соатдан ошиқ ушлаб турилган ва милиция билан музокаралардан сўнг қўйиб юборилган.\nОзодликка чиққан ходимлар ҳозир туман касалхонасига ётқизилган.\n«Уларнинг бири бошидан жароҳат олган [...] бошига шиша идиш билан уриб ёришган. Ходим бошини тикдик», — деди Усубакунов.\nНамойишчиларнинг шунингдек ходимлардан 12 минг сом пулни ҳам тортиб олганини маълум қилди прокуратура.\nҲуқуқ тартибот органлари намойишчилар ҳаракатини жиноят кодексининг уч моддаси — «озодликдан маҳрум қилиш», «ҳокимият вакилига зўравонлик кўрсатиш», «босқинчилик» бўйича белгилади.\nСаруу қишлоғи яшовчилари сўнги йилда намойишлар ўтказиш борасида мамлакатдаги энг фаоллардан бирига айланди. Улар ҳозирда Канаданинг «Центерра» компанияси эгалик қиладиган «Кумтор» олтин конини миллийлаштиришни талаб қилиб келади.\nИссиқкўллик намойишчиларнинг 7 октябр кунги ҳокимият маъмуриятини босиб олишга қилган ҳаракатларига милиция монеълик қилганди.\nҲуқуқ тартибот органлари саруулик намойишчиларнинг бир қисмини қўлга олган, улардан 11 нафари ҳозир Миллий хавфсизлик давлат қўмитаси СИЗОсида сақланиб келади.\nОктябр ойида сарууликлар ўз ҳамқишлоқларини бўшатишни талаб қилиб уч митинг ўтказишга улгирди.\nАввалги мақолаҲукумат байрам кунлар сонини қисқартирмоқчи\nНавбатдаги мақолаСанэпидемназорат Бишкекдаги 500дан ошиқ кафени ёпиш билан таҳдид қилди


Лондонда мактаб ўқувчилари иккита полициячини калтаклашди\n18:17 / 25.11.2016 5719\nЛондонда мактаб ўқувчилари бошланаётган муштлашувга аралашмоқчи бўлган икки полициячини калтаклашди. Воқеа видеоси YouTube’да жойлаштирилган.\nDaily Mail’нинг хабар беришича, ҳодиса Британия пойтахти жанубидаги Нью-Кросс туманида рўй берди. Турли мактабларда таҳсил олувчи икки қиз ўз баҳсларига муштлар ёрдамида аниқлик киритиб олишмоқчи бўлишган. Бу ҳақдаги эълон WhatsApp орқали тарқатилиб, муштлашув бошланиш арафасида у ерга 30 нафар ўқувчи етиб келди.\nКўчада ҳаракатланаётган икки полициячи ўсмирлардан бирининг қўлида пичоқни кўриб қолган. Улар патруль машинасидан чиқиши билан болаларнинг ҳужумига учрашди. Эркак полициячи ерга ётқизилиб, оёқлар ёрдамида калтакланди. Унга ёрдам бермоқчи бўлган ҳамкасби ҳам жабрланди: унинг юзига бир неча маротаба мушт туширишган. Охир-оқибат аёл ёрдамга муҳтож бўлиб ётган дўстини чиқариб олиб, қўшимча ёрдам чақирганда ўсмирлар қочиб қолишди.


22:36 / 04.09.2016\nТвиттер фойдаланувчиларидан бири 2 сентябрь куни оламдан ўтган Ўзбекистоннинг биринчи президенти Ислом Каримов ва Россия Федерациясининг биринчи президенти Борис Ельциннинг учрашувидаги бир ҳолатни эслатди.\n1998 йил 11 октябрдаги Тошкентга ташрифи вақтида Ельцин тантанали маросимда иштирок этади. Мусиқа янграганида у тартибни унутиб, олдинга қадам ташлаб юрмоқчи бўлади, уни ёнидаги Ислом Каримов қўлларидан тутиб ушлаб қолади ва "шармандаликдан сақлайди". Ўша куни Тошкентдаги ёдгорликлардан бирига гулдаста қўйиш маросими бекор қилинади.\nЎшанда Ельциннинг матбуот котиби сифатида ишлаган Дмитрий Якушин бу вазиятга изоҳ берар экан шундай деган: «Узоқ ва толиқтирувчи парвоз, қийин иш ҳафтаси. У ўшанда толиқиб қолганди».


Келешек қурыўшылары - ел таянышы- Kruz.uz\n09:38, 10.09.2018 945 0 Жәмийет\nИтибар. Имканият. Мийнет ҳәм жеңис. Бул сөзлер елимиз жасларының ертеңги айдын келешеги ушын беккем таяныш ҳәм күш. Себеби бүгинги күнде тек ғана олардың күшли билим алып, терең илим ийелеўи ушын имканиятларды жаратыў менен шекленип қалмастан олардың мийнетлерин мүнәсип тәризде баҳалаў ҳәр дайым мәмлекетимиздиң дыққат итибарында болып киятыр.\nЖаңалықлар ашыў, ел раўажына өзлериниң мүнәсип үлесин қосыў жасларымыздың алдына қойған баслы мақсетлериниң бири.\nӨзиниң инновациялық идеяларын турмысқа енгазиў ушын бир қатар нәтийжели ислерди әмелге асырып атырған жасларымыздың бири Давид Қонарбаев. Нөкис районындағы 1-санлы орта мектепте билим алған ол заманагөй технологияларға айрықша қызығыўшылық пенен қарады.\nИнформатика пәни бойынша дәслепки билимлерди мектептеги устазы Қуўат Қонарбаевтан алды. Устазының берген билимлерин ақлап район көлеминде өткерилген олимпиада да сыйлы 1-орынды ийелеп ең биринши табысын қолга киргизди. Республика басқышында да жоқары нәтийжеге еристи.\n2014-жылы Давидтиң өмиринде үлкен қуўанышлы ўақыя жүз берди. Себеби, ол Мухаммед ал-Хорезмий атындағы Ташкент информациялық технологиялары универстети Нөкис филиалы «Компьютер инжиниринги» факультети «Дәстүрий инжиниринг» қәнигелигине, грант тийкарында оқыўға кирип студент болыў бахтына еристи. Оқыў дәўиринде де Өзбекстан Жаслар аўқамы ҳәм бир қатар шөлкемлер тәрепинен өткерилген түрли таңлаўлардың жеңимпазы болды. Атап айтқанда, 2017-жылы Ташкент қаласында Ташкент информациялық технологиялары университети Шет тиллери кафедрасы тәрепинен «Шет тиллерин үйрениў ушын жақсы программа ҳәм қолланбалар» республика таңлаўы ҳәм «Интеллектуал әўлат» конференциясы мақалар таңлаўы өткерилди. Таңлаўдың республика басқышында қаҳарманымыз «Қалпақша» ирограммасы менен қатнасып, сыйлы 3-орынды ийеледи. Жеңимпазлық Давидке үлкен имканият алып келди. Яғный «Өзбекстан Республикасы интеллектуал мүлк агентлиги электрон есаплаў машиналары ушын рәсмий дизимнен өткени ҳаққындағы гүўалығы»на ийе болды.\nБул программа барлық операциялық система ҳәм үскенелерде ислейди. Тийкарынан балаларға инглис тилиниң әлипбесин үйретиўге жәрдем береди. Оны мектепке шекемги билимленлириў мәкемелеринде қолланыў жүдә жақсы нәтийже береди. Себеби сүўретли ҳәм ҳаўазлы көринислерден кишкене балалар ҳәриплерди тез танып ҳәм үйрене алады. Сондай-ақ, «Дәстүрий инжинирннг» кафедрасы ассистент оқытыўшылары Ш.Ядгаров, А.Кадыров. Н.Татлымуратовлар пенен биргеликте «ARDUINO» робототехникасының жаратылыўына өзиниң үлесин қосқан. «ARDUINO» жәрдеминде сигнализация, дрон, ақыллы үй, датчик, робот, турникетлерди жаратыў мүмкин.\nД.Қонарбаев өзиниң тынып-тыншымайтуғын минез-қулқы менеи дослары арасында айрықша. Жәмийетлик жумысларға да белсене қатнасып, илим излеўден ҳеш қашан шаршамайтуғын бул жигит елимиз ғәрезсизлигиниң 27 жыллық байрамында Президентимиз тәрепинен Қарақалпақстан жаслары арасынан ең бириши болып «Келажак бунёдкори» медалы менен сыйлықланды. Бул сыйлықтың тапсырылыў салтанаты Қарақдлпақстан Республикасы Жоқарғы Кеңеси Баслығы М.Ерниязовтың қатнасыўында больш өтти.\n- Бул табыс мениң турмысыма қуўанышлы мәўритлерди алып келди. Себеби, мен елимиз жаслары ишинен бириншилерден болып бул медаль менен сыйлықланғаным ең үлкен бахтым. Буның ушын мен ата-анама, устазларыма шексиз алғысымды айтаман. Себеби, олардың маған берген тәрбиясы, илим берип үйреткен тәлиминиң ҳәм жол жобаларының арқасында усындай нәтийжелерди қолға киргиздим. Мен олардан ҳәмийше миннетдарман, – дейди келешек қурыўшысы Давид Қонарбаев.\nБириншилер қатарында жүриўши жаслар елимиздиң таянышы ҳәм сүйениши. Оларға бәлент пәрўазлар тилеймиз.\nБугин, 08:16 119\nБугин, 00:37 875\n21:10, 01.06.2020 958\n11:17, 01.06.2020 1912\nҚанлыкөл Қарақалпақстан терминология орайы Халық аралық «Қарақалпақстан Республикасына мийнети сиңген жасл «Омад шоу» орташа айлық мийнет ҳақы спорт залы дийхан базары перзент төлем\n15:55, 28.05.2020 4060\n10:03, 29.05.2020 4024\n14:01, 02.06.2020 3492\nКеше, 11:26 2460\n21:08, 28.05.2020 2269


Хитой 2020 йилда коинотга кўп маротаба қўлланадиган ракетани учирмоқчи\n12:45 / 02.11.2017\nХитойнинг Аэрокоинот илми ва техникаси корпорацияси (CASC) америкалик тадбиркор Илон Маскнинг муваффақиятларини қайтариб, кўп маротаба қўлланувчи ракеталар парвозларини йўлга қўймоқчи. Бироқ хитойликлар яратадиган ракета конструкцияси Маскнинг компанияси SpaceX’нинг Falcon 9 ракетасидан ўзгача бўлади.\nХитойликларнинг ушбу ракеталари илк парвози 3 йилдан кейиноқ амалга оширилади. Бу ҳақда CASC вакили Чен Хонгбо маълум қилди.\nChina Daily нашрининг ёзишича, коинот қурилмаси орбитага катта оғирликдаги юкларни етказиб, сўнгра Ерга қайта олади ва такрорий парвозлар учун қўлланади. CASC ушбу ракетани яратиш устидаги ишлар учун бир нечта илмий-тадқиқот институтлари мутахассисларини жалб қилди.\nХонгбонинг таъкидлашича, бўлғуси ракетани 20 мартагача қўллаш ва ҳар куни учириш мумкин бўлади. Бунда биринчи босқичларда парвоз қиймати бугунги кундаги қийматларнинг бешдан бирини, истиқболда эса ўндан бирини ташкил қилади.\nCASC ракетаси 300-500 км баландликка кўтарила олади, Ерга қўнишда эса қанотлардан фойдаланади. Ўхшаш мақсадларга қарамай, Хитой қурилмаси Falcon 9’дан фарқ қилади. Falcon’да биринчи ва иккинчи поғоналар олдинма-кетин ўрнатилган. Хитойлик муҳандислар эса бу поғоналарни параллел ўрнатишмоқчи ва бунинг эвазига иккала поғонани ҳам такроран ишлатиш мумкин бўлади.\nБу орада SpaceX шахсий рекордлар ўрнатишда давом этмоқда. Компания жорий йилнинг 10 ойи ичида 16 та, яъни ўтган йилга нисбатан 2 марта кўпроқ парвозни амалга оширди. SpaceX, шунингдек, Россияни ортда қолдириб, сунъий йўлдошлар учириш бўйича халқаро бозорнинг катта қисмини эгаллай олди.\nХитой Falcon 9


Видео: Ўзбекистонда биринчи хусусий банкка асос солиб, Каримов даврида судланган Рустам Усмонов очлик эълон қилди\n17-12-2020, 15:17 4 402\nЎзбекистонда биринчи хусусий банкка асос солган Рустам Усмонов (халқ орасида Рустамбанк номи билан танилган – таҳр.) Олий суд раисига видеомурожаат йўллади. Усмонов ўзининг тўлиқ оқланишини ва унга нисбатан қўзғатилган жиноий ишни ноҳақ деб топишни талаб қилмоқда (банкир 1996 йилда судланган – таҳр.).\nБанк асосчисининг айтишича, у 2020 йилнинг 8 декабридан буён очлик эълон қилган. Усмонов бир неча марта Олий судга мурожаат қилганини айтган. Лекин ҳозирча унинг мурожаатлари рад этилмоқда.\nУсмонов видеомурожаатда унинг ишини кўриб чиққан судья суд протоколини имзоламаганини айтмоқда. Бундан ташқари, банк асосчисига суд якунига кўра сўнгги сўз берилмаган. Ушбу қоидабузарлик ҳолати суд жараёни адолатли ўтмаганидан далолат бериши таъкидланди. Рустамбанк агар у очликдан ўлса бунга унинг мурожаатини рад этаётган Олий суд раиси айбдор бўлишини айтди.\nМаълумот ўрнида айтиш мумкинки, Рустам Усмонов 1992 йилда Ўзбекистондаги илк хусусий банк – «Рустамбанк»га асос солган. Қатор ОАВ томонидан келтирилган маълумотга кўра ушбу банк ўз даврида жуда машҳур бўлган ва фаолиятини самарали олиб борган. Лекин кейинчалик банк ёпилган, унинг раҳбари эса қамалган. Усмонов панжара ортида умрининг 19 йилини ўтказган. 2017 йилга келибгина у қамоқхонадан чиқарилган. У озод этилганига қарамай, Усмонов унга нисбатан қўзғатилган жиноий ишни ноҳақ ва уюштирилган деб топилишини истамоқда.\nМан 18 декабр 2020 19:03\nИндамасдан хамма нарсага куз юмиб шу ахволга келиб колдик.\nРеалист 18 декабр 2020 09:28\nРустамбанк асосчиси Рустам Усмонов Ўзбекистонда биринчи хусусий банк ташкилотчиси.\nАдашмасам,ер чувалчангини янги турини яратган ва шуни ортидан бойиган.Мол-мулкини ўзлаштириб олиш учун коррупционерларимиз турмага тиқишган.Ўша коррупциянерлар\nхозирда катта-катта амалдор.\nИш тўқиган терговчию-судьялар\nхам эгарда.Хулоса ўзингиздан.\nБобир 20:16 га\nАгар сиз айбсиз 19 йил ўтириб чиқсангиз, жим ўтирармидингиз? менимча йўқ.«Ворошиловский стрелок»\nк/фильмидаги чолни ишини қилган бўлар эдингиз.\nБобир 17 декабр 2020 20:16\nХудога шукур кутилдим деб индамай юравермайсизми Рустам ака\nЎзбекистон янгиликлари » Сиёсат » Видео: Ўзбекистонда биринчи хусусий банкка асос солиб, Каримов даврида судланган Рустам Усмонов очлик эълон қилди


Нотариат нодавлат тизимга ўтадими? – Газета.uz\nАдлия вазирлиги томонидан Тошкент шаҳрида фаолият юритаётган нотариуслар иштирокида нодавлат тизимга ўтиш масаласи муҳокама қилинди.\nLotinchada 10 июл 2019, 17:24 Жамият\nНотариатнинг нодавлат тизимга ўтиши масаласи Адлия вазирлиги томонидан Тошкент шаҳрида фаолият юритаётган нотариуслар иштирокида муҳокама қилинди. Унда Ўзбекистон Республикаси Президенти Администрацияси масъул ходимлари ҳам иштирок этди. Бу ҳақда Адлия вазирлиги жамоатчилик билан алоқалар бўлими хабар берди.\nМуҳокама аввалида сўнгги йилларда Ўзбекистонда нотариат соҳасида амалга оширилаётган ислоҳотлар натижасида нотариатнинг фаол моделига ўтилганлиги, тўловларни ундиришда ягона биллинг тизими жорий этилганлиги, нотариусларни танлаш жараёнлари шаффоф ва очиқ тизимда амалга ошириб келинаётганлиги, нотариат тизимига ахборот-коммуникация технологиялари кенг жорий этилаётганлиги ҳақида сўз юритилди.


Экспертлар кенгашининг навбатдаги йиғилиши реклама хизматларини яхшилашга бағишланди\nЖорий йилнинг 13 декабр куни Савдо-саноат палатаси Экспертлар кенгашининг ўтказилган навбатдаги йиғилишида, реклама фаолияти билан шуғулланувчи мутасадди давлат ташкилотлари ва тадбиркорлик субъектлари иштирок этди. Тадбир реклама хизматларини кўрсатишда, коррупцияни чеклашда ва умумий ҳисобланган ишчанлик муҳитини яхшилаш, масалаларига бағишланди. Унда иштирокчилар томонидан реклама бозорини ривожлантириш ва тартибга солиш бўйича амалдаги қонунчиликдаги мавжуд меёрий, ҳуқуқий қонунларни кўриб чиқиб, ўзгартириш ҳақида кўплаб таклиф ва тавсиялар берилди.\nХусусан, ташқи реклама маҳсулотларини жойлаштиришда, белгилашда имкони қадар ягона қоидаларни ишлаб чиқиш, реклама хизматларини сарф этилаётган харажатлар билан мутаносиб олиб борилиши масалалари муҳокама қилинди. Жумладан, ташқи реклама жойлаштиришда республикамизнинг турли вилоятларида турли таърифлар мавжудлиги, тадбиркорлар таърифларни тўлашда муаммоларга дуч келаётганлиги масалалари кенг муҳокамага сабаб бўлди. Экспертлар кенгаши натижасида муаммони ко’рсатиб, камчиликларини аниқлаш билан бирга унинг ечими учун йўлни ҳам тадбиркорлардан олиш таклиф этилди.\nХурматли тадбиркорлар!!! Агар сизда шу соҳада муаммо мавжуд бўлса, мазкур муаммони ечиш бўйича таклифларингизни sh.sattorov@chamber.uz электрон почта манзили орқали юборишингиз мумкин. Сизнинг таклифларингизни умумлаштирилади ва тегишли қонун ҳужжатларига ўзгартириш киритиш тўғрисида, манфаатдор давлат органларига тақдим этилади.


Сохта абитуриентлар расмлари ва маълумотларини ДТМ ўз расмий Telegram-каналида чиқарди! - Terabayt.Uz\nСохта абитуриентлар расмлари ва маълумотларини ДТМ ўз расмий Telegram-каналида чиқарди!\nШу йилнинг 29 июль – 15 август кунлари кундузги, сиртқи ва кечки таълим шакллари бўйича республика олий таълим муассасаларининг бакалавриат таълим йўналишларига кириш тест синовлари адолатли, шаффоф ва белгиланган тартиб асосида ўтди. Биргина бинога киришда замонавий техника воситалари ва усулларнинг қўлланилиши шаффофлик ва адолатни таъминлаш борасида кескин олдинга силжиш бўлди, деб ёзади Давлат тест маркази.\nЎҚИНГ: Саволлар варақасини интернетга чиқарган абитуриент тест жараёнидаёқ имтиҳондан четлатилди! (+видео)\nМаълумки, аввалги йилларда қабул жараёнида абитуриент суратга тушар ва уни асл абитуриентнинг ўрнига «сохта абитуриент» расмга тушиши орқали сохталаштириш мумкин эди. Бу ўз навбатида амалдаги тартибнинг қўпол бузилишига олиб келар, ачинарлиси, бундай ҳолатларни аниқлаш мураккаблик туғдирар эди.\nДТМ хабарига кўра, жорий йилда ўтган йиллар тажрибаларидан келиб чиққан ҳолда абитуриентларни рўйхатдан ўтказишда уларнинг паспорт маълумотлари ва расмлари Ички ишлар вазирлиги миграция ва фуқароликни расмийлаштириш бош бошқармасининг паспорт виза тизимидан олинди ва тест синовлари бўлиб ўтадиган бинога киришда видеофиксация қурилмалари орқали абитуриентларнинг шахси аниқланди. Видеофиксация қурилмалари орқали текширилганда мослик даражаси паст бўлган ҳолларда, бармоқ изларини текшириш воситалари ишлатилди.\nБу усул сохталикларни аниқлашда анча қўл келди. Натижада бинога киришга ҳаракат қилган кўплаб «сохта абитуриент»лар аниқланди. Уларнинг барчаси белгиланган қонунчилик доирасида чора кўриш учун ҳуқуқни муҳофаза қилиш органлари вакилларига топширилди.\nДавлат тест маркази ўзининг расмий Telegram-каналига айрим сохта абитуриентлар тўғрисидаги маълумотларни жойлаштирмоқда, токи бундай «ҳожатбарор»лар қилмиши, бошқалар учун дарс бўлсин, дейилади хабарда.\nРасмларда чап томонда абитуриентлар, ўнг томонда абитуриентнинг ўрнига тест синовларига киришга ҳаракат қилган шахслар суратлари келтирилган. Уларнинг барчасини кўриш учун мана бу ҳавола орқали ўтишингиз мумкин.\n#Telegram #иловалар #Давлат тест маркази #жиноятчилик


Эй иймон келтирганлар (56): Намоз, закот, жиҳод, Исломни маҳкам тутиш ва Аллоҳга боғланиш ҳақида\nПайғамбаримизнинг кун тартиби (17)\nФарзанд тарбиясидаги хатолар (12): Болаларни ёлғончи қилиш йўллари\nBy Камолиддин Иноятуллоҳ on 07/25/2020 МАҚОЛАЛАР Эй иймон келтирганлар\n“Эй иймон келтирганлар, руку ва сажда қилинг, Раббингизга ибодат қилинг, яхшиликлар қилинг, шояд нажот топсангиз. Аллоҳ йўлида холис жиҳод қилинг. У сизларни дин юкини кўтаришга танлади ва бу динда сизларга торлик ва оғирлик қилмади. Бу отангиз Иброҳимнинг динидир. Пайғамбар сизлар устингизда гувоҳ бўлиши ва сизлар ҳам бошқа умматлар устида гувоҳ бўлишингиз учун Аллоҳ олдин нозил қилинган китобларда ҳам, Қуръонда ҳам сизларни мусулмон деб номлади. Шундай экан, намозни тўкис адо қилинг, закотни ўтанг ва Аллоҳга боғланинг. У сизнинг ҳожангиздир. Аллоҳ нақадар яхши дўст ва нақадар яхши ёрдамчидир” (Ҳаж, 77-78).\nАқидага тегишли асосий масалалар – Аллоҳнинг бирлиги, пайғамбарнинг ҳақлиги, қиёмат куни ва у кунда ҳисоб-китоб бўлиши ҳақидаги масалаларни уқтирганидан сўнг Аллоҳ таоло мўмин бандаларига улардаги комил руҳий ҳаёт ва ирода қувватига далолат қилувчи иймон сифатлари билан нидо қилди:\n“Эй иймон келтирганлар”. Яъни Аллоҳни Раб ва илоҳ деб иймон келтирган, зотан Ундан ўзга ҳақ раб ва илоҳ йўқ, Муҳаммад саллаллоҳу алайҳи ва салламни пайғамбар ва Аллоҳнинг элчиси деб инонган, охират куни Аллоҳга рўбарў бўлиш, Унинг мукофот ва жазоси муҳаққақ эканига ишонган мўминлар!\nРуку ва саждалар қилинг”. Яъни ёлғиз Парвардигорингизга бош эгинг, Унгагина итоат қилинг, амрларига бўйсунинг, қайтариқларидан тийилинг. “Яхшилик қилинг”. Яхшилик деганда Аллоҳ таоло тарғиб қилган турли хил эзгу ишлар, тоат-ибодатларни бажариш назарда тутилади. Яхшилик қилиш билан киши нажот топади ва бахт-саодатга эришади. Дўзахдан қутулиш ва жаннатга кириш ҳақиқий бахт-саодат ва нажотдир. “Шояд нажот топсангиз” сўзи шунга далолат қилади.\nОятда Аллоҳ таоло намоз рукнлари ичидан руку ва саждани алоҳида зикр қилдики, бунинг сабаби руку ва сажда намознинг энг юксак, шарафли қисмидир ва бу иккиси билан банданинг Парвардигорига бўйсуниши, Унга бўлган хорлиги янада аниқроқ кўринади.\nАллоҳ таоло иккинчи оятни: “Аллоҳ йўлида холис жиҳод қилинг” сўзлари билан бошлаб, бандаларни буюк ишга буюрди. Биринчи оятдаги буйруқнинг таъсири бадандан кўра кўпроқ руҳ софлиги ва поклигига қаратилган бўлса, бу буйруқ руҳ ва баданга баб-баробар катта таъсирга эгадир. Бу буюк иш Аллоҳ ва мусулмонларнинг душмани бўлмиш кофир, мушрик ва мунофиқларга қарши жиҳод қилишдир. Табиийки, бу иш мол ва жонни сарфлашни талаб қилади.\nШайтонга қарши жиҳод ҳам шу қаторда бўлиб, шайтон алайҳи лаъна тинмай ёмонни яхши, яхшини эса ёмон кўрсатади, нопокликка чорлайди, покликдан тўсади, охир-оқибат бандани тубанлик, фасод ва ёмонлик чоҳига қулатади. Шунинг учун ҳам шайтонга қарши жиҳод қилиш энг муҳим ишлардандир.\nЖиҳод маъноси ичига ёмонликка ундовчи нафсга қарши жиҳод қилиш ҳам киради. Банда нафсини енгиб, унинг устидан ғолиб бўлгунича, нафси покланиб, хотиржам-сокин нафсга айлангунича, ибодат қилиб роҳат топадиган даражага чиққунича нафсга қарши курашиши лозим.\n“Аллоҳ йўлида холис жиҳод қилинг”. Холис жиҳод – Аллоҳ йўлида ҳам жисмоний, ҳам ақлий куч-қувватни сарфлаш, Аллоҳнинг калимасини олий қилиш учун бутун борлиғини, жонию молини бериш билан бўлади. Инсон бор куч ва имкониятини Аллоҳнинг дўстларига ёрдам беришга сарфлаши, уларга ёмонликка ундовчи нафсларига қарши, ботилни чиройли қилиб кўрсатувчи шайтонга қарши, ёлғиз Аллоҳга ибодат қилинишини ва мўминларнинг қудратли бўлишини асло хоҳламайдиган кофир ва фожир душманларига қарши ёрдам бериши лозим.\n“Аллоҳ сизларни бу дин юкини кўтаришга танлади ва динда сизга бирон торлик ва оғирлик қилмади”. Модомики, инсоннинг тоқати чекланган экан, меҳрибон Аллоҳ мўмин бандаларини тоқатлари етмайдиган ишларга буюрмади. Уларга ўта қийин, бажариш ва устидан чиқиш имконсиз бўлган ишларни юкламади, балки уларни шарафли вазифа учун – бутун инсониятга Аллоҳнинг даъватини етказиш учун танлади.\n“Бу динда сизга бирон торлик ва оғирлик қилмади”, деган сўзларига бир қанча ишларни далил ўлароқ келтирсак бўлади.\nШулардан бири – тавба эшигини очиб қўйгани. Гуноҳ қилиб қўйган банда қилган ишига пушаймон бўлиб, истиғфор айтса, Аллоҳ тавбасини рад этмай қабул қилади. Яна касал ё мусофирга рўза тутмасликка рухсат бергани; касал киши намозни тик туриб ўқишга қодир бўлмаса, ўтириб ё ётиб ўқишига рухсат бергани; оммавий сафарбарликда бетоб кишига, кўзи ожиз кишига ва чўлоқ кишига жиҳодга чиқмасликка бўлган рухсат; сув топа олмаганда ёки сув ишлатишдан ожиз бўлганда ғусл ва таҳорат ўрнига таяммум қилиб намоз ўқишга бўлган рухсат ва ҳоказо динда ҳараж йўқлигига булардан бошқа мисоллар бисёрдир.\n“Бу отангиз Иброҳимнинг динидир”. Аллоҳ таоло мўмин бандаларини оталари Иброҳим алайҳиссалом динини маҳкам тутишга ундади. Иброҳим алайҳиссалом араблашган араблар отаси Исмоил алайҳиссаломнинг отасидир. Исмоил алайҳиссалом зурриётидан Муҳаммад саллаллоҳу алайҳи ва саллам дунёга келганлар. Аллоҳ таоло мўмин бандаларини ана шу зотлар динини маҳкам тутиш, ибодатни ёлғиз Аллоҳ азза ва жаллага қилиш, ширк ва бидъатларни тарк қилишга амр этди. Оталарингиз дини бўлмиш Исломни маҳкам тутинг, ундан чиқиб кетманг, уни тарк этманг ё бошқа динга алмаштирманг, чунки Ислом дини иззат ва шарафингиз асоси, дунё ва охиратдаги саодатингиз пойдеворидир.\nАллоҳ таоло илгариги китобларда ҳам, Қуръони каримда ҳам мўмин бандаларини улар учун шарафли ном билан номлаганини зикр қилиб: “Аллоҳ бундан олдин нозил қилинган китобларда ҳам, бу Қуръонда ҳам сизларни мусулмон деб номлади”, деди. Мўминларнинг қадри ва обрў-эътиборини кўтарадиган бундай ном билан номлашининг боиси эса: “Пайғамбар сизлар устингизда гувоҳ бўлиши учун ва сизлар ҳам бошқа умматлар устида гувоҳ бўлишингиз учундир”. Чунки Расулуллоҳ саллаллоҳу алайҳи ва саллам ичингизда энг биринчи мусулмон бўлган зот, Ислом ва унинг аҳлини яхши билади. Шунинг учун Аллоҳ таоло у зотни гувоҳликка тортса, у устингизда гувоҳ бўлади, сизларни гувоҳ қилиб келтирса, сиз бошқа одамлар устида гувоҳ бўласиз. Ким чин иймон келтирган ва ёлғиз Аллоҳга ибодат қилган бўлса унга ҳам, ким иймон келтирмай Аллоҳдан бошқага ибодат қилиб, ширк келтирган, кофир бўлган, йўлдан адашиб кетган бўлса унга ҳам гувоҳ бўласиз.\nУшбу нидо намозни буюрилганидек мукаммал адо этишга буюриш билан охирига етади: “Шундай экан, намозни тўла-тўкис адо қилинг”.\nНамоз тўла-тўкис бўлиши учун қуйидаги ишлар бажарилиши керак:\nПоклик. Агар кичик тахоратсизлик бўлса таҳорат қилиш, жунуб бўлса ғусл қилиш билан покланиш, бадан, кийим ва намоз ўқийдиган жойни сийдик, ахлат, қон каби нажосатлардан поклаш.\nНамозни ўз вақтида ўқиш. Вақтидан олдин ҳам ўқимаслик, вақтини ўтказиб ҳам юбормаслик. Фақат касаллик ё мусофирлик бундан мустаснодир.\nЖамоат билан ўқиш. Зарурат ҳоллардан бошқа пайт ёлғиз эмас, мусулмонлар жамоатида ўқиш.\nНамознинг барча рукнларини жойига келтириш. Ҳар ракатда Фотиҳа сурасини ўқиш, рукуда ва рукудан бош кўтарганда, саждада ва икки сажда оралиғида ўтирганда хотиржамликка риоя қилиш. Қиём, руку, рукудан бош кўтариб тик туриш, сажда, охирги ташаҳҳудда ўтириш ва салом бериш – булар намознинг рукнларидир.\nНамознинг суннат ва одобларига эътибор бериш, шунда намозхон қалб поклигига эришишга муваффақ бўлади.\nНамозни тўла-тўкис адо қилишнинг маъноси шудир.\n“Закотни ўтанг ва Аллоҳга боғланинг”. Намозни мукаммал адо этинг, закотни ўтанг ва Аллоҳга боғланинг, яъни Ислом динини бутун қонунлари, ҳукмлари, одоб ва ахлоқлари билан маҳкам тутинг.\nАллоҳга боғланинг, зеро: “У сизнинг хожангиздир. Аллоҳ нақадар яхши дўст, нақадар яхши ёрдамчидир”. Шундай зот яхши кўрилиш, улуғланиш ва итоат этилишга лойиқдир. Хожангиз Аллоҳни яхши кўрсангиз, Уни улуғласангиз, Унга итоат қилсангиз, Аллоҳ сиз учун нақадар яхши дўст ва нақадар яхши ёрдамчи бўлур.\nЭслатиб ўтиш керакки, ушбу нидони ва унда келган оятларни ўқиган ўқувчи таҳоратли бўлса “шояд шунда нажот топсангиз” оятидан сўнг сажда қилади, саждадан бош кўтаргач яна тиловатида давом этиб, қолган оятларни ўқиб тугатади. Чунки бу оят айрим уламолар сўзига кўра Қуръонда келган сажда оятларидан биридир.\nБироқ уламолар бу оятнинг сажда ояти экани борасида Аъроф, Раъд, Марям, Ҳаж, Фурқон, Намл, Сажда, Фуссилат, Нажм, Иншиқоқ ва Алақ сураларидаги сажда оятларига ижмо қилганларидек иттифоқ қилмаганлар. Сод сурасидаги сажда оятида ҳам ихтилоф бор.\nОмонат юзасидан айтиб қўйдим. Аллоҳ барчамизни яхшиликка муваффақ қилсин.\nAvvalgi maqolaСолиҳ фарзанд ёки ким кўр?\nKeyingi maqola Пайғамбаримизнинг кун тартиби (11)


Саддам Ҳусайнга 40 марта рад жавоби қайтаришди\n15:37 / 19.03.2017\nИроқнинг собиқ президенти Саддам Ҳусайннинг ҳиндистонлик адаши 2 йилдан буён ўзига иш топа олмаяпти ва исмини ўзгартириш учун судга мурожаат қилишга мажбур бўлди. Бу ҳақда Hindustan Times нашри хабар тарқатди.\nСаддам Ҳусайн 2003 йилнинг апрелида АҚШ ва Буюк Британия ҳарбийлари бошчилигидаги халқаро коалиция кучларининг Ироққа ҳужуми ортидан ҳукуматдан ағдарилган эди. Ироқ Олий суди уни 1982 йили Ад-Дуджейл қишлоғида 148 нафар кишини оммавий қирғин қилганликда айблаб, ўлим жазосига маҳкум этган ва у 2006 йилнинг декабрида қатл этилган эди.\n"Одамлар ҳамиша мени ёллашга қўрқишмоқда", — дея ҳиндистонлик Ҳусайннинг сўзларини келтирган газета. Унинг сўзларига кўра, у "бошқа жиноятчи туфайли вазият қурбони"га айланган. Ҳусайннинг айтишича, у кемачилик компанияларига ишга ёлланмоқчи бўлганида 40 марта рад жавоби олган ва узоқ вақт давомида бунинг сабабини тушунмай келган.\n"Шундан сўнг, мен компанияларнинг кадрлар бўлимларига мурожаат қила бошладим, улардан баъзилари жавоб беришди. Гап менинг исмимда экан", — деган ҳиндистонлик.\nНашрнинг ёзишича, у энди исми Саджид бўлишини ва шуни тасдиқловчи зарур ҳужжатларни олишни истамоқда. Лекин ҳозирча университет унинг дипломдаги исмини ўзгартирмоқчи эмас, бунинг учун ундан 10 ва 12- синфларни битиргани ҳақидаги гувоҳномадаги исми ўзгартирилиши талаб қилинмоқда.\nСаддам Ҳусайн Ўрта таълим бўйича марказий органга мактабни битиргани тўғрисидаги гувоҳномадаги исмини ўзгартиришни сўраб мурожаат қилган, аммо жавоб олмаган. Шу масалада у Жаркҳанд штати судига ҳам юзланган. Суд тинглови шу йилнинг 5 майида бўлиб ўтади.\nСаддам Ҳусайн адаш


Россия Сурияга нега суқилиб кирди? « Ўзбекистон Халқ Ҳаракати\nРоссия Сурияга нега суқилиб кирди?\n25 January 2016 - 9:54\nБиргина Сурия бундан мустасно, HESCOнинг у ерда «Стройтрансгаз»дан ташқари яна бир рус «буюртмачиси» бўлган, у ҳам бўлса — «Тяжпромэкспорт». У билан HESCO Сурияда иккита лойиҳани амалга оширган. «Тяжпромэкспорт»нинг Сурияда яна қандай лойиҳалари борлигини билиш учун унингhttp://tyazh.ru/main/history/ сайтига кирамиз. Эҳ, маълумотлар ўзгартирилган! «Тяжпромэкспорт» иш олиб борадиган 21 та мамлакат саналган, Сурия эса улар орасида йўқ. Аслида бўлиши керак, буни аниқ биламиз!\n«Шимолий лойиҳа»: Раққадан жануби-шарқда жойлашган бешта кондан газ қазиб чиқариш ва қайта ишлашга мўлжалланган иккинчи газни қайта ишлаш заводи (биринчи қисми ишга туширилган). Мазкур лойиҳа ҳақидаhttp://www.remneftegaz.ru/news/5454 сайтидан тўлиқ маълумот олиш мумкин.\nСурия инқирозининг туб моҳиятини англаш учун фикрлар хилмахилиги муҳим аҳамиятга эга. Айни пайтда Кипрда яшаётган россиялик журналист Андрей Шипиловнинг юқоридаги мақоласини эълон қилишдан мақсад, Сурия, умуман, Яқин Шарқдаги нотинч вазият, унинг айбдорлари ҳамда бу урушдан манфаатдорлар ҳақида бошқача маълумотлар ҳам борлигидан бизни огоҳ этади. Мазкур мақола politolog.net, rufabula.com,obuchenieforex.ru ва бошқа кўплаб сайтларда ўқувчилар ҳукмига ҳавола қилинган.


АҚШ Австралияга ядровий технологиялар бермоқчи | Azon.uz - Ахборот-таҳлилий портал\n424 14:40 02.12.2021\nАҚШ президенти Жо Байден 1 декабрь куни Конгрессга янги AUKUS хавфсизлик альянси (Австралия, Буюк Британия ва АҚШ) доирасидаги келишувни тақдим этди ва қонунчиларни денгиз атом қурилмалари ҳақидаги маълумотларнинг Австралияга берилишини маъқуллашга чақирди. Давлат раҳбарининг тегишли баёноти Оқ уй томонидан тарқатилган.\n«Мен келишувни маъқулладим, уни амалга оширишга рухсат бердим ва Конгрессни уни ижобий кўриб чиқишга чақираман», деган президент.\n«Менимча, келишув қонунчиликнинг барча талабларига жавоб беради», деб қўшимча қилган Байден.\nУнинг сўзларига кўра, Австралия, Буюк Британия ва Қўшма Штатлар ҳукуматлари «Австралия денгиз флотини имкон қадар тезроқ ядровий сув ости кемалари билан таъминлашнинг энг мақбул йўлини топиш мақсадида 18 ойлик маслаҳатлашувларга киришмоқда». Конгрессга қабул қилинган келишув «уч томоннинг денгиз атом қурилмалари бўйича мулоқот қилиш ва маълумот алмашиш имконини беради ҳамда уч томонлама муҳокамалар чоғида зарур бўлиши мумкин бўлган нозик маълумотлар алмашинувига рухсат беради, бу эса ҳар томонлама ва самарали маслаҳатлашувлар ўтказишдир».\nАҚШ қонунчилиги бўйича Конгресс келишувни кўриб чиқиши ва ядровий маълумотларнинг Австралияга берилишини маъқуллаши талаб қилади.\nЖорий йилнинг 15 сентябрида Австралия, Буюк Британия ва Қўшма Штатлар AUKUS ташкил этилгани ҳақида эълон қилишди. Улар музокара қилган келишувлар Австралиянинг Америка технологиясидан фойдаланган ҳолда камида саккизта ядровий сув ости кемасини қуриш ва қуролли кучларини Америка қанотли ракеталари билан қайта жиҳозлаш режаларини ўз ичига олади. Ҳозирги пайтда Австралия қуролли кучларида ядровий сув ости кемалари мавжуд эмас.\nРоссия президенти Владимир Путин октябрь ойи ўрталарида Американинг CNBC телеканалига берган интервьюсида AUKUS’нинг яратилиши минтақавий барқарорликка путур етказишини айтган эди.\nХитой янги иттифоқ тузиш режаларига ўта салбий муносабатда бўлди. Сентябрь ойи охирида Хитой ташқи ишлар вазири Ван И ушбу уч томонлама келишувлар дунё барқарорлигига яширин таҳдид солиши ҳақида фикр билдирган.\nОктябрь ойи охирида Вашингтонда бўлиб ўтган семинарда сўзга чиққан Атом энергияси бўйича халқаро агентлик бош директори Рафаэл Гросси «МАГАТЭ AUKUS доирасида қўлланиладиган технология модели ҳақида тўлиқ маълумотга эга эмаслигини» таъкидлаган. У агентлик Австралиянинг ядровий сув ости кемалари флотини яратиш режаларини текширишни бошлаганини тасдиқлади. Гросси бу режаларни амалга ошириш ядро қуролига эга бўлмаган бошқа давлатлар учун намуна бўлишини истисно қилмаган.\nАҚШ Россия Владимир Путин Махсус Австралия ядровий келишув\nЎзбекистоннинг «Эркин савдо» назорат кўрсаткичидаги ўрни яхшиланди\n214 17:05 19.01.2022\n1578 14:06 19.01.2022\nАҚШ: минглаб авиарейслар бекор қилинди\n1097 15:30 18.01.2022\n969 11:30 18.01.2022


АЛТЫНШЫ ҮЛКЕН ГҮНА АЛЛАҲТЫҢ ҲИЙЛЕ-СЫНАЎЫНАН ҚӘТЕРЖАМ БОЛЫЎ » nasiyat.uz\n07 мар 19:31Китапхана / Үлкен гүналар\nАЛТЫНШЫ ҮЛКЕН ГҮНА АЛЛАҲТЫҢ ҲИЙЛЕ-СЫНАЎЫНАН ҚӘТЕРЖАМ БОЛЫЎ\nАЛТЫНШЫ ҮЛКЕН ГҮНА\nАЛЛАҲТЫҢ ҲИЙЛЕ-СЫНАЎЫНАН ҚӘТЕРЖАМ БОЛЫЎ\n«Ҳәтте олар өзлерине берилген нәрселерге (наз-неъматларға) қуўанып турғанында, оларды бирден усладық. Кейин, олар үмитсиз болды» (Анъам сүреси, 44).\nЯғный, оларға ойламаған тәреплеринен азабымыз жетти.\nҲасан Басрий (раҳимаҳуллаҳ): «Аллаҳ кимниң ырысқысын кең қылып қойған болып, «Аллаҳ маған ҳийле қылып атыр», деп билмес екен, ол ақылсыз. Кимге ырысқысын, тамшы-тамшы, тар қылып қойған болып, «Аллаҳ маған қарап турыпты» деп ойламас екен, ол да ақылсыз», деп, соң төмендеги: «Ҳәтте олар өзлерине берилген нәрселерге (наз-неъматларға) қуўанып турғанында, оларды бирден усладық. Кейин, олар үмитсиз болды», аятын оқыған еди.\nЖәне айтты: «Каабаның Рәббиси менен ант етемен, қәўимге ҳийле қылыўы - оларға қәжетлерин берип, соң оларды услаўы».\nМублис – апатшылыққа ушыраған ўақытта нажат (қутылыў) табыўдан үмитин үзген адам.\nИбн Аббас разыяллаҳу анҳума: «Мублис бәрше жақсылықтан үмитин үзген адам», деген.\n«Билип қойың, Аллаҳ инсан ҳәм оның кеўли арасын ажыратып турады. (Қыяметте) Оған жыйналасыз». (Анфал сүреси, 24).\nМужаҳид айтады: «Аяттың мәниси мынадай: «Аллаҳ бенде менен оның ақылы арасын ийелеп, тосып турады. Ҳәтте бенде бармақлары не қылып атырғанын да билмей қалады», дегени».\nТабароний: «Бул аят Аллаҳ тааланың бенделер қәлбине олардың өзлеринен көре ийелик ететуғын, Ол егер қәлесе, бенде менен оның қәлби арасын ийелеп – тосып алыўын ҳәм инсан Аллаҳтың қәлеўи менен ғана бир нәрсени аңлап жетиўин хабар етеди», дейди.\nСаҳиҳ ҳәдисте былай делинген: «Әлбетте, сизлерден бир адам жәннет әҳлиниң әмелин қылады. Ҳәтте, оның менен жәннет арасында бир зироъ аралық қалады. Сонда оған китап (Тәғдир) жетип келеди де, дозақ әҳлиниң әмелин қылады ҳәм дозаққа киреди»(Мутафаққун алайҳ).\n«Жәннет әҳлиниң әмелин қылады», дегени, инсанларға сондай көринеди. Тийкарында болса, ол истиң жасырын иллети болады. Егер ол ҳақыйқатында да салиҳ, қабыл болатуғын әмел болғанында еди, Аллаҳ оны жақсы көрген хәм разы болған, оның әмелин жоққа шығармаған болар еди. Соның ушын, ақыры не менен тамам болыўын билмей турып, әмелдиң сырты (көриниси) менен мақтанбаў керек. Себеби, әмеллер жуўмақланыўы менен итибарлы болады.\nАбдуллаҳ ибн Умар разыяллаҳу анҳумадан рәўият қылынады: «Расулуллаҳ саллаллаҳу алайҳи ўә саллам көбинесе: «Жоқ, қәлблерди өзгертиўши Аллаҳға ант», деп ант ишер еди» (Имам Бухарий рәўияты).\nСаҳл ибн Саъд Саидий разыяллаҳу анҳудан рәўият қылынады: «Пайғамбар саллаллаҳу алайҳи ўә саллам айтты: «Бир адам дозақ әҳлиниң әмелин қылады, бирақта ол жәннет әҳлинен. Және бир адам жәннет әҳлиниң әмелин қылады, бирақ ол дозақ әҳлинен. Ҳақыйқатында, әмеллер жуўмақланыўы менен итибарлы». (Имам Бухарий рәўияты).\nУламалар айтыўынша, жаман жуўмақланыў, батыный(иштен қараған)да гүна қылыўға әдетленген ҳәм ўақты келсе үлкен гүна қылыўдан да қайтпайтуғын киселерде ушырайды. Бирақ, ким сыртынан қарағанда ҳақ жолда беккем болса, батыный(иштен қараған)да гүна қылыўға әдетленбеген болса, оның жуўмағы ҳеш қашан жаман болыўын еситпегенбиз, билмеймиз де. Буның ушын Аллаҳға ҳәмд болсын. Енди ким қәте ислерди жақсы көрсе, гүна қылып, тәўбе қылмай жүре берсе, ол тәўбе қылып үлгермесинен әжели жетип қалыўы мүмкин. Мине усы ўақытта шайтан оны ўас-ўасаға салады ҳәм оны қорқыныш ийелеп алады да адамларға оның жаман екени билинип қалады. Буннан Аллаҳтың Ɵзи сақласын. Айырым адамлар пүткил өмири даўамында ҳак жолда жүрип, әжеллери жақынласқаннан соң, өзгерип, туўры жолдан аўып кетеди. Бул да жуўмағы жаман, ақыбети унамсыз болыўына алып келеди.\nАнас разыяллаҳу анҳудан рәўият қылынады: «Расулуллаҳ саллаллаҳу алайҳи ўә саллам: «Ҳәй қәлблерди өзгертиўши (Аллаҳ), қәлбимди диниңде беккем қыл», деп көп айтар еди. Мен: «Я Расулуллаҳ, Сизге ҳәм Сиз келтирген нәрселерге ийман келтирдик. Сонда да бизден қәўетердесиз бе?» деп сорадым. «Аўа, себеби қәлб Аллаҳ тааланың еки бармағы арасында болып, оны қәлегенинше өзгертиреди», деди.(Имам Термизий рәўияты).\nХабарларда келиўинше, Иблиске ҳийле қылынған соң, Жәбрайыл ҳәм Мекайыл жылай баслады. Сонда Аллаҳ таала олардан: «Не ушын жылап атырсызлар?» деп сорады. Олар: «Рәббим ҳийле-сынаўыңыздан қәтержам бола алмай атырмыз», деди. Аллаҳ таала: «Тап сондай болсын, ҳийлемнен қәтержам болмаңлар», деди.\nУламалар былай дейди: «Егер Аллаҳ таала гүна қылыўға берилген бендесине сүйген нәрселерин берип атырғанын көрсең, билиң, бул Аллаҳ тәрепинен ҳийле-сынаў болады».\nРәўиятта келеди, Мысырда намаз оқыў ҳәм азан айтыў ушын мешитке байланып қалған бир адам бар еди. Ол ибадатқа берилген, тақўадар еди. Күнлерден бир күни әдеттегидей азан айтыў ушын мешитке шықты. Минараның қасында зиммий (мусылманлардың қол астында болған) насраныйдиң ҳәўлиси бар еди. Ол ҳәўлиге көз таслады ҳәм насраныйдың қызын көрип қалды. Ол шырайлы қыз еди. Ол өзин жоғалтып қойды ҳәм азанды таслап қыздың алдына түсти. Қыз оннан сорады: «Не жумысың бар?» Ол айтты: «Сени қәлеймен ҳәм саған үйленемен». Қыз: «Сен мусылмансаң, әкем мени саған бермейди», деди. Ол: «Насраный боламан», деп жуўап берди. Қыз айтты: «Ондай болса, мейли…»\nОл қызға үйлениў ушын насраный динине киреди ҳәм олардың ҳәўлисинде қалды. Тап сол күни ҳәўлидеги бир төбешикке шықты да жерге жығылып өлди. Ол қабыл қылған дини менен жеңиске ериспеди, қыз бенен де рәҳәтленбеди.\nАллаҳтан ҳийле-сынаўы, унамсыз ақыбет ҳәм жаман жуўмақтан пана бериўин сораймыз.\nБәле – мүсийбетлер себеби. Дәрт-ғамлар шыпасы Тафсир Бесинши үлкен гүна ҲИЙЛЕ ҲӘМ АЛДАЎ Китапхана / Үлкен гүналар Төртинши үлкен гүна ЗОРЛЫҚ, ҲӘДДЕН АСЫЎ Китапхана / Үлкен гүналар Екинши үлкен гүна РИЯ (КӨЗАБАШЫЛЫҚ) Китапхана / Үлкен гүналар Пайғамбарымыздың Мадинаға ҳижрат қылыўы Бөлимлер / Сийрат ҳәм ислам тарийхы


“Трастбанк” Ислом молияси бўйича янги маблағларни жалб қилмоқда / Ислом молияси\nHome ЯнгиликларЯнгиликлар\t“Трастбанк” Ислом молияси бўйича янги маблағларни жалб қилмоқда\n29.07.2020 529 views\n“Трастбанк” ва Халқаро Ислом савдо-молия корпорацияси (ITFC) ўртасида савдони ривожлантиришга маблағларни жалб қилиш бўйича янги битим имзоланди. Бу ҳақда “Трастбанк” матбуот маркази хабар беради.\nБанк мамлакатимиз Президентининг 2017 йил 17 декабрдаги “Халқаро ва хорижий молия институтлари билан ҳамкорликнинг самарадорлигини янада ошириш чора-тадбирлари тўғрисида”ги ҳамда Ўзбекистон Республикаси Вазирлар Маҳкамасининг 2019 йил 23 майдаги “Ислом тараққиёт банки гуруҳи ва араб мувофиқлаштириш гуруҳи жамғармалари билан ҳамкорликни янада ривожлантириш чора-тадбирлари тўғрисида”ги қарорларида белгиланган чора-тадбирлар доирасида ITFC (Ислом Тараққиёт банкининг шўъба корхонаси) билан савдони молиялаштириш мақсадида 8 миллион АҚШ доллари миқдорида молиялаштириш линияси ажратиш тўғрисидаги битим имзолади.\nБитимнинг асосий мақсади Ўзбекистон Республикасида хом ашё сотиб олишни молиялаштириш, замонавий технологик ускуналар ва бошқа асосий воситаларни сотиб олиш йўли билан кичик бизнес ва хусусий тадбиркорликни ривожлантиришдан иборат. Келишув шартларига мувофиқ, тақдим этиладиган лойиҳалар Шариат қонунига мувофиқ бўлиши керак. ITFC томонидан ажратилган ушбу линиянинг мақсади бир йилгача бўлган муддатга амал қиладиган савдо операцияларини қўллаб-қувватлашга қаратилади.\nЭслатиб ўтамиз, 2018 йилнинг 12 ноябрида ITFC “Трастбанк” хусусий акциядорлик банкига 4 млн. АҚШ доллари миқдорида савдони молиялаштириш линиясини ажратган эди. Бугунги кунда ушбу маблағлар тўлиқ ўзлаштирилган.\nITFC Ислом тараққиёт банки (IsDB) гуруҳига киради. Ушбу ташкилот Ислом Ҳамкорлик Ташкилотига (OIC) аъзо давлатлар ўртасида савдони ривожлантириш мақсадида ташкил этилгандир.\nЎзбекистон 2019 йилдан бошлаб ITFCнинг тўлақонли аъзоси ҳисобланади. ITFC Ўзбекистондаги фаолиятини 2018 йилда бир нечта маҳаллий банклар билан ҳамкорликдан, тўғрироғи улар орқали ўрта ва кичик бизнесни уларнинг савдони молиялаштиришга бўлган эхтиёжини қондириш орқали қўллаб қувватлашдан бошлаган.\nITFC шунингдек Ўзбекистонда молия муассасалари, ҳамда Марказий банк ходимлари учун Ислом молияси талаблари асосида савдони молиялаштириш бўйича бир қатор ўқув курслари ва тренинглар ўтказиб келади.


“Вақф” фонди рамазон ойида 2 миллиард сўмга яқин закот ва хайрия маблағларини тарқатди - zarnews.uz\n“Вақф” фонди Рамазон ойида 1,8 миллиард сўмлик закот ва хайрия маблағларини ҳақдорларга етказди. Рамазон ойида юртимиз мўмин-мусулмонларининг хайру эҳсонларини муҳтожларга етказиш мақсадида, “Вақф” хайрия жамоат фонди бир қанча хайрия тадбирлари ташкил этилди. Рамазон ойида ташкил этилган юзлаб саховат тадбирларида қарийб 1,8 миллиард сўмлик закот ва эҳсонлар улашилди.\nФонднинг 14 та ҳудудий филиаллари томонидан Рамазон ойи давомида қарийб 700 миллион сўмлик закот ва хайриялар 6 мингга яқин ҳақдор инсонларга етказилди.\nАллоҳ таоло барчаларимизни муҳтож кишиларга яхшилик қилишда пешқадамлардан бўлишимизни, берадиган хайр-эҳсонларимизни ихлос ва чин дилдан ато этувчи саховатли инсонлар сафидан жой олишимизни насиб айласин.Рамазон ҳайити муборак бўлсин!


КОМПЬЮТЕP ТЕХНОЛОГИЯЛАPИНИНГ ТАЪЛИМ ЖАPАЁНИДАГИ ЎPНИ - AmuNews.uz - энг сўнгги янгиликлар\nКОМПЬЮТЕP ТЕХНОЛОГИЯЛАPИНИНГ ТАЪЛИМ ЖАPАЁНИДАГИ ЎPНИ\nЙигирманчи аср ўрталарига кeлиб тeзкор машина мeханизмларидан фойдалана бошланди. Мураккаб тeхника ва тeхнологиялар ўйлаб топилди. Кўпгина масалаларни ҳал қилиш жараёнида ахборот ҳажми бeҳисоб бир мажмуага айланди ҳамда бу ахборотларни йиғиш ва узатиш воситаларини яратиш, уларни вақтида қайта ишлаб, бошқариш учун зарур бўлган чораларни бeлгилаб чиқиш зарурати туғилди.\nҲозирги кунда компьютeр тeхнологиялари кириб бормаган соҳа дeярли учрамайди. Компьютeр тeхнологияларидан фақат ҳисоблаш ишларини олиб бориш учун эмас, балки ҳаётга татбиқ қилинадиган элeктрон дарсликлар, расм ва видeо тасмаларни қайта ишловчи, катта ҳажмли маълумотларни ўзида сақловчи дастурлар яратиш учун ҳам фойдаланилади. Сўнгги йилларда компьютeр ва унинг дастурий таъминотига бўлган талаб ва қизиқишлар ортиб бормоқда. Бу эса ўз навбатида дастурчидан катта изланиш ва маҳоратни талаб қилади.\nТаълим сифатини ошириш бугунги куннинг асосий вазифаларидан биридир. Чунки бугунги кунда инсоният ривожланиши шундай босқичга eтиб борди-ки, бу босқичда инсон ақл-заковати, билими ва унинг мутахассис сифатидаги малакаси ҳал қилувчи рол ўйнайдиган бўлиб қолди.\nТаълим сифатини ошириш ўқув даргоҳларини замонавий ўқув рeжалари, дастурлар, ўқув жиҳозлари билан таъминлаш, янги дарсликлар ва қўлланмалар яратиш, илғор пeдагогик тeхнологияларни жорий этишни тақозо этади.\nАлбатта, жиҳозлар, дарсликлар, тeхнологиялар ҳам ушбу вазифанинг тўлиқ бажарилишини таъминлай олмайди. Чунки таълим сифати кўп жиҳатдан таълим бeрувчининг шахсига ва малакасига боғлиқдир.\nТаълим жараёнини ташкил этиш, уни eтарли матeриаллар билан таъминлаш, ўқув жиҳозларидан мақсадли фойдаланиш, ўқувчи фикрини дарсга доимий жалб этиш ўқитувчидан катта маҳорат, билим ва кўникма талаб этади.\nҲозирги замон мутахассислари фаолият доиралари қандай бўлишидан қатъий назар, информатика бўйича кeнг кўламдаги билимларга, замонавий ҳисоблаш тeхникаси, информацион алоқа ва коммуникация тизимлари, оргтeхника воситалари ва улардан фойдаланиш борасида eтарли малакаларга эга бўлиши ҳамда янги информацион тeхника ва тeхнологияларнинг ривожи тўғрисидаги билимларни ўзида мужассамлаштирган бўлиши кeрак. Замонавий ҳисоблаш тeхникаси ва информацион тeхнологияларнинг кун сайин ривожланиб, жамиятнинг эса тобора ахборотлашиб бориши сабабли, узлуксиз таълим тизимининг ўрта ва юқори босқичларига информатика, ишлаб чиқариш ва бошқариш жараёнларини компьютeрлаштириш бўйича бир қатор ўқув фанлари киритилган.\nБир сўз билан айтганда, бугунги тезкор даврда барча соҳаларда бошқариш жараёнини такомиллаштириш, ахборот тизимини жорий этиш, мутахассисларни компьютeрда ишлашга ўргатиш муҳим аҳамиятга эга.\nАмударё академик лицейи информатика фани ўқитувчиси.\n(Фото - http://www.uza.uz)\nТАЪЛИМ-ТАPБИЯ ЖАPАЁНИДАГИ БЎШЛИҚЛАP: УЛАP ҚАНДАЙ БАPТАPАФ ЭТИЛАДИ?


Якшанба, 16 Июл 2017 18:25\nШуниси қувонарлики, шаҳар четларидаги масжидларнинг сони ҳам 2000-йилдаги масжидларнинг умумий сонининг 16 фоизидан 2010-йилда 28 фоизгача ошган.\nТадқиқотчилар масжидга қуйидагича таъриф берганлар: “Масжид - Жума намози ўқиладиган, ва бошқа турли ибодат масалалари, исломий фаолиятлар билан шуғулланадиган ҳамда ўз биносини тўла назорат қиладиган мусулмонларнинг ташкилотидир”.\nТадқиқот натижаларига жума намозлари ҳамда бошқа ибодатларни ҳам амалга ошириш мумкин бўлган касалхона ва ўқув юртларидаги махсус хоналар киритилмаган.\nОлиб борилган тадқиқотдан маълум бўлишича, Америкадаги масжидларга кўпроқ Жанубий Осиёликлар, араблар ва афроамерикаликлар ташриф буюришар экан. Сўнгги йилларда масжидларда ибодат қилувчилар сони Ғарбий Африка ва Сомалиликлар ҳисобига ортиб бормоқда.\nДунёдаги энг йирик шаҳарлардаги масжидларнинг сони:\nПекин - 70 та масжид (аҳолиси 17 миллион киши)\nЛондон - 100 та масжид (аҳолиси 8.3 миллион киши)\nҚрим - 105 та масжид (аҳолиси 2 миллион киши)\nНъю Йорк - 140 та масжид (аҳолиси 8.5 миллион киши)\nМосква - 4 та масжид (аҳолиси 10.5 миллион киши)\nПариж - 100 та масжид (аҳолиси 2.2 миллион киши)\nКанаданинг энг катта шаҳарларидан бири ҳамда Онтарио вилоятининг бошқарув маркази ҳисобланган Торонтода хозирда 200 тадан ортиқ масжидлар ва ибодатгоҳлар ўз фаолиятини эмин-эркин олиб бормоқда. Яқин ўн йилликда Оттава шаҳри мусулмонлари учун қўшимча равишда 20 та янги масжидлар ва 20 тадан ортиқ ижтимоий марказлар қурилади.\nУшбу бўлимдаги бошқа мақолалар: « Жаҳон банки Афғонистонга қашшоқлик билан курашиши учун $500 миллион миқдорида маблағ ажратди Иймонсизлар иймонлиларга қараганда кўпроқ хасталикка учрар эканлар »


Хайрулла Каримов: "Курашларга бой ўйин бўлди" / CHAMPIONAT.asia\n00:57Боатенг "Севилья"га ўтиши мумкин 1 00:51Расман: "Партизан" Матичнинг "Пахтакор"га ўтишини тасдиқлади 13 00:3339 ёшли Алвеш "Кротоне"га ўтишга яқин 2 00:19"Amazon" Левандовски ҳақида фильм суратга олади 0 00:05Olamsport: Ўзбек спортчиси Олимпиада рекордини ўрнатди, барчаси учун раҳмат Оксана Чусовитина ва бошқа хабарлар 0 23:57Шакирини таркибига қўшиб олмоқчи бўлган клублар номи маълум бўлди 0 23:34Эшитдик-да! "Пахтакор" Матични олиб келмоқчи 37 23:15МЮ Варанга қанча маош тўлаши маълум 6 22:53Кепа: "АПЛ - дарвозабонлар учун жуда оғир лига" 3 22:36Эшитдик-да! "Энергетик-БГУ"га яна бир ўзбекистонлик ўтмоқда 24 22:17Рамос ПСЖдаги дастлабки ўйинларини ўтказиб юборади 4 21:40ПСЖ "Манчестер Юнайтед" ярим ҳимоячиси Поль Погбага қизиқиш билдирмоқда 6 21:25"Боруссия" Дониэлл Маленни сотиб олади 6 21:11"Атлетико" Ляказеттни қўлга киритмоқчи 1 20:47Варан яқин вақт ичида МЮ билан шартнома имзолайди 10\nХайрулла Каримов: "Курашларга бой ўйин бўлди"\n02 апр 21:10\nТеглар : Хайрулла КаримовАГМК\nСуперлиганинг тўртинчи туридан ўрин олган АГМК – "Навбаҳор" (2:1) ўйинидан кейин мезбонлар мураббийи Хайрулла Каримов ўз фикрлари билан ўртоқлашди.\n- Курашларга бой ўйин бўлди. 2 ҳафталик танаффус барибир ўз таъсирини кўрсатди, лекин шунга қарамасдан, ҳар икки жамоа чиройли ўйин кўрсатди. Биринчи бўлимда ўйинимиз сал қовушмади, аммо иккинчи бўлимда йигитлар ўйинни кучайтиришди.\n- ВАР борасида нима дея оласиз? Иккинчи гол ВАР ёрдамида белгиланди.\n- Ҳакамлар кўриб чиқиб, пенальти белгилашди. Ҳар икки жамоа жанговар ўйин намойиш қилишди. "Навбаҳор"да бўйи баланд ўйинчилар кўплиги боис иккинчи бўлимда узун паслар орқали ўйнашга ҳаракат қилишди. Лекин футболчиларимизга раҳмат, қўлларидан келганча ҳаракат қилиб, ғалабага эришишди.\n- Кескинлаштирувчи узатмалар жуда кам. Шоаҳмедов захирадан тушгач, бу нарса ўзгарди. Нима учун асосий таркибда майдонга тушган иккита марказий ярим ҳимоячи бундай пасларни амалга оширмаяпти?\n- Энди бу – футбол. Шунинг учун 21-22 нафар ўйинчи рўйхатга олинади. Иккинчи бўлимда ўзгаришларга қўл урилди ва бу ўз мевасини берди.\n- Фортеснинг алмаштирилгани нима билан боғлиқ?\n- Фортесда кичик жароҳат бор эди, лекин ўйини чиқмагани учун бош мураббий уни алмаштирди.\nХайрулла Холиқов: "Кечаги Евро-2020 финалида қизиқ эпизод бўлди" 24


Виктор Янукович Украинага қайтишни истамоқда – ОАВ\n20:46 / 24.04.2019 11282\nФото: Thierry Monasse, Globallookpress\nАдвокат Виталий Сердюк “Известия” нашрига интервьюсида Украинанинг собиқ президенти Виктор Янукович ватанига қайтиб, унга қарши қўйилган айбловлар “сиёсий характерга” эга бўлганини исботлашни истамоқда.\n“Виктор Януковичда қайтиш истаги ҳақиқатда бор. Биз унинг ҳуқуқлари учун курашнинг илк кунлариданоқ бу устида ишламоқдамиз. Зеленскийнинг президент этиб сайланиши Виктор Януковичнинг бу истагига ҳеч қанақасига таъсир қилмайди”, деб айтган Сердюк.\nУнинг айтишича, Янукович Россия ҳудудида “вақтинчалик ва мажбурликдан” қолмоқда.\n“Ҳимоя унинг ҳуқуқларини тиклашга ва барча айбловлар ҳуқуқий эмас, балки сиёсий характерга эга бўлганини исботлаш учун барча ишни қилмоқда. Биз ўша воқеаларнинг ҳақиқий айбдорлари жазо олишини истаймиз”, деб қўшимча қилган Януковичнинг адвокати.\nСердюкнинг айтишича, Янукович яқинда Владимир Зеленскийга президент сайловларидаги ғалабаси муносабати билан табрик юборган, бироқ бу унинг юртига қайтиш истаги билан боғланмаган.\nЯнукович Украинада давлатга хиёнат айблови билан сиртдан 13 йилга озодликдан маҳрум этилган. У бу ҳукмни сиёсийлаштирилган ва ноқонуний деб ҳисоблайди.\nУкраинага 2010 йилдан президентлик қилган Янукович Украинадаги ўткир сиёсий инқироз давомида 2014 йил 22 февралда олий рада томонидан ҳокимиятдан четлатилган. У шундан кейин Украинани тарк этиб, Россияга кетишига тўғри келган. Ҳокимиятдан четлатилгандан кейин Януковичга қарши кўплаб жиноий ишлар қўзғатилган.\nСаакашвилига Украина олий радасига сайланишга рухсат берилди\nАҚШ Конгресси Украинага 700 миллион доллар ёрдам беришни маъқуллади


ЖЧ-2018. Польшанинг қўпол хатолари Сенегалга ғалаба келтирди\nсана : 19-06-2018 / Спорт\nРоссияда жаҳон чемпионати ўйинлари давом этмоқда. Н гуруҳида Польша ва Сенегал терма жамоалари беллашди. Деярли тенг курашлар остида ўтган баҳсда африкаликлар рақиб хатоларидан унумли фойдаланиб қолишди.\nЯпония - Колумбия ўйинининг энг яхши футболчиси аниқланди\nЯпония терма жамоаси ҳужумчиси Юя Осако Колумбияга (2:1) қарши ўйиннинг энг яхши футболчиси деб топилди.\nЭрматов ЖЧ-2018 ўйинига тайинланди. Рекорд янгиланади\nЎзбекистонлик ФИФА ҳаками Равшан Эрматов Россияда ўтказилаётган 2018 йилги жаҳон чемпионатининг 2-туридан ўрин олган Аргентина-Хорватия ўйинига бош ҳакам сифатида тайинланди.\nЖиззахда сув насослари учун маблағ ажратиладиган бўлди\nсана : 19-06-2018 / Жиззах янгиликлари\nБободеҳқонларимиз ерни жуда "чуқур” шудгор қилди. Аммо, экинлар ўз вақтида суғорилмади... Бу "Мўл ҳосилдан умидингни уз” – деганидир!\nсана : 19-06-2018 / Қизиқарли фактлар\nУ ишдан қайтган пайтда қош қорайиб, кўча четидаги чироқ нури янада ойдинлашиб бораётганди.\nЁзнинг 20 кунида Жиззахнинг тоғ олди ва тоғли ҳудудларига сел келиш хавфи бор\nРеспублика Гидрометеорология марказининг хабар беришича, 20 июнь куни Жиззах вилоятида ҳаво ўзгариб туради, ёғингарчилик бўлмайди.\nЖЧ—2018. Россиядаги мундиалнинг энг гўзал мухлисалари суратларда\nсана : 19-06-2018 / Спорт, Видео\nРоссияда ўтаётган футбол бўйича Жаҳон Чемпионати баҳслари ўзининг қизғин палласига кириб бормоқда. «Sports.ru» нашри мундиал кўркига ўзгача шукуҳ бағишлаётган футбол мухлисаларнинг суратларни тўплаб тақдим этди.\nсана : 19-06-2018 / Жиззах янгиликлари, Оила сирлари\nМаълумки, мустақилликнинг дастлабки йилларидаёқ мамлакатимизда кенг кўламда оилани мустаҳкамлаш, соғлом фарзандлар туғилиши ва оилаларнинг фаровонлигини кўтариш долзарб вазифа сифатида белгилаб олинди.\nҚўшкўпирда оммавий қабул ўтказилди\nсана : 19-06-2018 / Солиқ хабарлари\nХоразм вилояти тўртинчи сектори раҳбари, вилоят давлат солиқ бошқармаси бошлиғи вазифасини бажарувчиси Ж.Темуров бошчилигида Қўшкўпир туманининг Қатағон қишлоғида аҳоли учун оммавий қабул ташкил этилди.\nҚулоқ керакми, узиб ол!.. (ёхуд россиялик полициячи одамхўрнинг касрига қолди)\nсана : 19-06-2018 / Дунё\nЯқинда Саратов вилоятида кўз кўриб қулоқ эшитмаган ачинарли воқеа содир бўлди. Шахси маълум қилинмаётган эркак маст ҳолда ўзганинг автомобилини олиб қочганди.


Сурияда жангарилар ва ҳукумат қўшинлари ўртасидаги жанглар қайтадан бошланди\n14:42 / 29.08.2015\nСуриянинг 48 соатлик тинчлик келишуви шартлари бузилганидан сўнг Дамашқ провинциясининг Аз-Забадани шаҳри ҳамда Аль-Фуа ва Кафрай аҳоли пунктларида жангарилар ва ҳукумат қўшинлари ўртасидаги жанглар қайтадан бошланди, дея маълум қилди Сурияда инсон ҳуқуқлари бўйича кузатувчи кенгаш.\nКенгаш раҳбари Рами Абдул Роҳман сўзларига кўра, ҳозирча қайси томон ўқ отишни тўхтатиш режимини биринчи бўлиб бузгани номаълум. Жабрланганлар ҳақида ҳам хабар қилинмади.\nДамашқ ва жангарилар ўртасидаги 48 соатлик тинчлик шартномаси пайшанба, 27 август куни маҳаллий вақт билан 06:00да имзоланган эди. Аз-Забадани эса Суриянинг Ливан билан чегарасидаги ягона аҳоли пункти бўлиб, айни пайтда жангарилар назорати остида.\n2015 йил июль ойида ҳукумат қўшинлари мазкур шаҳарни босиб олишга ҳаракат қилганида жангарилар асосан шиалар истиқомат қилувчи Аль-Фуа ва Кафрай аҳоли пунктларини ўз ҳалқасига олиб, қирғин-барот уюштирган эди.


1. Ўзбекистоннинг жанубий ҳудудига хос жуда камёб эндемик тур.\nБўйи 6–15 см, туксиз, кўк-яшил рангли, бир йиллик ўт. Пояси қисқа, деярли асосидан шохланган. Поядаги барглари бандсиз, текис қиррали, пастки 2 жуфт барглари қарама-қарши, қолганлари навбат билан жойлашган, узунлиги 4,5–5 мм, эни 1–1,5 мм. Гулолди барглари қарама-қарши жойлашган, қалами, узунлиги 10–15 мм, эни 1,5–4 мм, учта томирли. Тўпгули айри бўлиб шохланган, тарвақайлаган. Кўсакчасининг узунлиги 3–3,5 мм, эни 2–2,5 мм. Уруғи чўзиқ, олти қиррали, узунлиги 1,5–2 мм, оқиш ёки кулранг. Апрель ойида гуллаб, меваси май–июнда етилади.\nСурхондарё вилояти: СурхонШеробод водийси (Шеробод атрофлари)да тарқалган.\nГипсли ва шўр тупроқли ёнбағирларда ўсади.


Маънавий тарбия амалиёти кечаётган манзилдан ФОТОНИГОХ! - 11 Мая 2018 - Sayyod.com\nБош сахифа » 2018 » Май » 11 » Маънавий тарбия амалиёти кечаётган манзилдан ФОТОНИГОХ!\nАссаламу алайкум ва Рахматуллоху ва барокатуху! Бугунги муборак кун барчамизга муборак келган бўлсин!\n4-май кунги ФАХРЛИ ИНСОН хайрия тарғибот лойихасидан хозир фотонигох хуқуқидаги фотолавхалар билан бўлишар эканмиз, келаси жума куни шу кунги асосий қахрамонлар бўлган қон топширганларни суратини батафсил репортажда тақдим этамиз. Кейин эса табиийки видеохисобот хам.\nБу икки қизлар акциямизга ФАХРЛИ ИНСОН ёзувли махсус торт ва қон топширганлар учун жуда пархезбоп бўлган афғонча ош билан ташриф буюриб ўзгача файз улашишди . Қизларни турмушга чиқишдан аввал тайёрлаш ва ошхона сирларини ўқитадиган курс очган Пари ва Фотимани кўпчилик яхши танир экан. Инстаграмга уларнинг сурати қўйилганида анчагина шогирдлари ва уларни қўлида ўқиганларнинг илиқ фикрларига кўзимиз тушди.\nАкциямизнинг фаолларидан "дастахонли" хонанда Севара.\nХоразмлик хонанда Дилмурод Отажонов хонишларига рақсгаям тушишди, мухлис хам бўлишди.\nДилноздан "Қахрамоним" доира садолари жўрлигида.\nАкциямизнинг ташкилий жамоасидан ўрин олган Улуғбек доимгидек қон топширганларга дармон муаллифлик олмалик ширинлиги билан\nЖамоамиз вакиласи Гулсумнинг шу кунга туғулган куни тўғри келган бўлишига қарамай у акцияга ташриф буюриб қон хам топширди. Хабарингиз бор, фарзандли бўлгани эълони билан Адиз Ражабов, таваллуд айёмида Зохиршох Жўраев ва хаттоки ЗАГС никохини нишонлашга айнан ФАХРЛИ ИНСОН лойихамизни танлашган. Бу албатта бежиз эмас, муборак кундаги яхшилик манзилида энг яхшиси билан рухан уйғунлик рамзий маънода унутилмас бўлади. Яхшилик амаллари ўтаётган кундаги қўшалоқ байрамлар хамиша уйғунлашиб баракаси ва давомийлигига хам ижобий таъсир этса ажабмас.\nЯна бир жудаям эътиборга молик тарафи ФАХРЛИ ИНСОНда мунтазам равишда иштирок этаётган ёшларнинг фикру хаёли ойма-ой акциядан акцияга яхшилик нафасида тарбияланаётганини билиш қийин эмас. Бундай мунтазамликда ўтадиган амалиёт албатта уларнинг дунёқараши ва онгига ижобий фундаментни қуриб келгуси амалларига хам ижобий чизгиларни солади.\nЛойихамизга оилалик инсонларни фарзандлари билан ташриф буюриб уларни хам болалигиданоқ хайрли ишларга тарғиб этишлари эса тарбиядаги гўзал нақшларни намоёнлашидан дарак. Бундай ота-оналарни тарбиясига чексиз хурмат!\nНафақат хайрия ва унга тарғибот балки, мунтазам равишдаги хар ойнинг илк жумасида кечаётган мана шундай маънавий тарбия амалиётининг умуминсоний ўрни жамиятда жудаям мухим роль ўйнашини сездириб хар бир иштирок этаётган халқимиз вакилларидан фахрланиш хиссини уйғотади. Биз шу куни яхшилик хиссиётларини туйиб ўзаро алишамиз!\nФАХРЛИ ИНСОН хайрия тарғибот лойихасининг мана шундай жудаям кўплаб ижобий таъсирлари билан жамиятда ўз хиссаси борлигидан беқиёс шодмиз!\nХоразмлик хонанда Дилафруз Хайитметова акцияда нафақат фаол балки ТАРҒИБОТ тарафлама хурматга сазовор инсон эканини яна бир бора исботлади. У акцияга нақ 5-нафар донорни қон топширишга ўзи билан бирга олиб келиб, бир неча қонга мухтож бўлган беморларни умри узайишига сабаб бўлди.\nФАХРЛИ ИНСОНдаги хориждан энг фаол иштирокчи Тимур! У хар сафар айнан шу акция учун минглаб километрларни босиб келади. Қозоғистонлик Тимур Иззатханга хурмат!\nФахрли инсонлар, борингизга шукр!\nФурсатдан фойдаланиб Севара ва Дилафруздан жудаям қизиқ сухбат ўтказилди. Икки қиёфадош бири Феруза Жуманиёзовага иккинчиси Шахзодага тақлид?\nФерузада раққоса бўлган Дилафруз нега Озода Нурсаидовани устоз деб билади ва у "запрает"га киргач ўзи куйлаб юборганида не хикмат бор экан\nКейинги репортажларимизни кузатинг, хаммаси олдинда! Юқорида айтганимиздек 4-май кунидаги ФАХРЛИ ИНСОНдан бу суратлар шунчаки анонс хуқуқидаги фотонигох холос! Олдинда қон топширган қахрамонларимиз , шифохонада кечган дори тарқатишдан суратлар ва шу кундан хисобот хамда видео!\nКеласи акция эса БАЙРАМ СОНИ! ФАХРЛИ ИНСОН 6-йиллик байрами 1-июнь куни доимгидек Гемотология қошидаги шифохонада катта концерт байрами билан бўлиб ўтади. Қон топшириш ва моддий хайрия ва хизматда эса хар йилгидек юртимизнинг энг сара ва аъло хонандалари!


ЖЧни 16 та медаль билан тугатдик – Ўзбекистон миллий олимпия қўмитаси\nЖЧни 16 та медаль билан тугатдик\nАҚШнинг Лас-Вегас шаҳри мезбонлик қилаётган оғир атлетика бўйича ўсмирлар ўртасидаги ЖЧда яна бир хушхабар. Бироз аввал қизларимиздан Турсуной Жабборова (-81 кг) 1 та олтин, 2 та кумуш медалларини қўлга киритгани ҳақида хабар берган эдик.\nЙигитларимиздан Мирҳосил Мирзабоев ҳам терма жамоамиз ғазнасига 2 та бронза медалини қўшиб қўйди. -96 кг вазн тоифасида супачага чиққан Мирзабоев даст кўтариш машқида 143 кг билан бронза медалига эга чиққан бўлса, икки курашда ҳам шу ўрнини сақлаб қола олди.\nОғир атлетика. Ўсмирлар ўртасида ЖЧ. Лас-Вегас, АҚШ\nЙигитлар, -96 кг\n1. Рахат Бекболат (Қозоғистон) – 323 кг\n2. Ўнур Демирчи (Туркия) – 315 кг\n3. Мирҳосил Мирзабоев (Ўзбекистон) – 311 кг\nШунинг билан терма жамоамиз вакилларининг мусобақадаги иштироки якунланди. Полвонларимиз ушбу дунё биринчилигида жами 16 та медаль жамғаришга муваффақ бўлишди. Шулардан 8 таси олтин, 6 таси кумуш, ва 2 таси бронза медалларидир. Ўзбекистон Миллий Олимпия қўмитаси бундай ажойиб натижа билан Ўзбекистон оғир атлетика федерацияси мутасаддилари, спортчиларимиз, ота-оналари ва сиз азиз мухлисларни муборакбод этади.\nЖЧда шоҳсупага кўтарилган спортчиларимизнинг тўлиқ рўйхати қуйидагича:\n14 Mart, 2019|Янгиликлар|


СБХ / 2021 йил / № 43 / Тадбиркор эътиборига\nҲисобварақ-фактураларда рақамли маркировкалаш кодларини акс эттириш амалиёти яқин вақтда мажбурий рақамли маркировкаланиши лозим бўлган товарлар билан савдо қилишда иштирок этувчи барчага татбиқ этилади. Уларни ЭҲФда қандай қилиб тўғри акс эттиришни рақамли маркировкалаш оператори «CRPT TURON» МЧЖ менежери Фазлиддин САЙДУЛЛАЕВ тушунтирди:\n– Рақамли маркировкалаш кодлари товарга уни ишлаб чиқаришда ёки импорт қилишда туширилади. Яъни сигаретанинг ҳар бир қадоғи (блоки, қутиси)да худди маиший техника ёки электроника бирлигида ўзининг серия рақами бўлгани каби, ўзининг рақамли коди мавжуд. Ушбу кодни реализация қилишда ЭҲФда акс эттириш лозим.\nБунинг учун ҳисобварақ-фактураларда махсус устун мавжуд. Код ҳар бир товар позицияси учун алоҳида кўрсатилади.\nҲам алоҳида истеъмол ўрамларининг (сигарета қадоғи ёки блоки) кодлари, ҳам жамламаси (қутилар ва паллетлар кодлари) кодларини кўрсатиш мумкин.\n– Рақамли маркировкалаш коди қандай қилиб ўрамдан ҳисобварақ-фактурага олиб ўтилади?\n– Бунинг учун махсус қурилма – икки ўлчамли лазер сканерлар (тармоқли дўконлар кассаларида шу кабилардан фойдаланилади), маълумотларни йиғиш терминаллари, махсус мобиль иловалар ва бошқалардан фойдаланган маъқул.\nБундан ташқари, бухгалтер (ёки ЭҲФни расмийлаштириш учун масъул бўлган бошқа шахс) билан омбор ходимлари (улар маркировкалаш кодларини тузишлари мумкин) ўзаро ҳамкорлик қилишлари учун дастурий таъминот ўрнатган маъқул (бироқ мажбурий эмас). Ҳозир ҳамма операторлар ҳам тегишли функционалга эга эмас, бироқ келажакда улар бунинг ўрнини тўлдиришади.\nБундай ёндашув ишлашни юқори даражада соддалаштиради, сизга ҳамма омбор ва товар ҳисоби жараёнларини автоматлаштириб беради, хато қилиш хавфини пасайтиради.\n– Сигаретанинг ҳар бир қутиси, ундаги ҳар бир блоки ва ҳар бир қадоғи рақамли маркировкалашнинг индивидуал кодига эгадир. Фараз қилайлик, савдо шохобчаси ишлаб чиқарувчидан сигареталарни қутида эмас, балки бир нечта блок сигарета сотиб олади. Бундай операция ҳисобварақ-фактурада қандай тўғри акс эттирилади?\n– Агар бу бир русумдаги сигареталар бўлса, ҳисобварақ-фактурада улар битта товар позициясида акс эттирилади, унга ҳар бир сотиладиган блокнинг маркировкалаш кодлари рўйхатини қўшиш зарур. Сигареталар бир русумдалигига қарамай, ҳар бир блокда – ўзининг рақамли маркировкалаш коди бўлади.\nРеализация қилиш ҳажми ва маҳсулот айланмасини ҳисобга олган ҳолда, савдо шохобчаси манфаатларига жавоб бериши ва ҳужжат бунда жуда узун бўлмаслиги учун товар харид қилишнинг мақбул ҳажмларини кўриб чиқиш мумкин. Масалан, сигареталарни алоҳида блокларда эмас, балки қутиларда харид қилиш мумкин. Бу ҳолда битта қути – битта маркировкалаш коди. Бунда ўрамнинг таркиби у ишлаб чиқарувчидан (импорт қилувчидан) чиққанидан кейин ўзгармаганлигини эътиборга олинг.\n– Агар дўкон товарни доналаб сотса, нима қилиш керак?\n– Бу энди чакана савдо бўлади, бунда онлайн-НКТ чеки сотиш ҳолатини тасдиқловчи ҳужжат ҳисобланади. Бу ҳолда ўрнатилган қоидаларни унутмаслик муҳим ҳисобланади.\nТамаки маҳсулотларини қадоқсиз (ўрамсиз) доналаб сотиш Чакана савдо қоидалари билан тақиқланган (13.02.2003 йилдаги 75-сон ВМҚга 1-илова 60-б.). Бинобарин: қадоқ, блок, қути сотилиши мумкин. Ҳар бир бундай товар бирлигида рақамли маркировкалаш коди мавжуд, уни сканерлаш ва чекда кўрсатиш лозим.\nТоварни доналаб сотиш мумкин бўлган бошқа товар гуруҳлари (масалан, дори воситалари ва тиббий буюмларни дастлабки (ёпиқ) ўрам сақланиши шарти билан реализация қилиш) учун айланмадан қисман чиқариш қоидаси қўлланилади. Дорихона онлайн-НКТ чекида тўлиқ ўрам эмас, балки, масалан, ўрамдаги тўртта блистердан бири реализация қилинганлигини кўрсатиши керак.


«СтопХам» лойиҳаси йўллардан Интернетга «кўчиб ўтади» Haqida.net\nHome Dunyo «СтопХам» лойиҳаси йўллардан Интернетга «кўчиб ўтади»\n«СтопХам» лойиҳаси йўллардан интернет-маконга «кўчиб ўтади», дея маълум қилди ҳаракат асосчиси Дмитрий Чугунов.\n«СтопХам» лойиҳаси 2010 йилда ташкил этилган. Ҳаракат фаоллари йўллардаги қўполлик ва ҳайдовчилар томонидан йўл қоидаларининг бузилиши билан, қоидабузарлар автомобилларига танбеҳ оҳангида ёзилган стикерларни ёпиштириш ёрдамида курашишган.\n«Биз «СтопХам» доирасида «Биз ҳақмиз» лойиҳасини ишга туширмоқдамиз. Бу аллақачон мавжуд бўлган платформа, у ишлаяпти. Бу Change.org платформасининг ўзига хос нусхаси», – дея маълум қилди ҳаракат асосчиси.\nЧугуновнинг аниқлик киритишича, одамлар ОАВда ёритилмаган муаммолар бўйича петицияларни платформага юклашлари мумкин. Чугуновнинг фикрича, автоуловларга стикерларни ёпиштириш катта молиявий сармояларни талаб қилади, ҳамда қўполикка ижтимоий танбеҳ беришга интернетда кўпроқ кишилар орқали эришиш мумкин.\n«Бу жуда катта ҳудудни қамраб олишга ёрдам беради… Энди биз бутун Россия бўйлаб фаолият юритамиз», – дея аниқлик киритди Heads Consulting мустақил ҳуқуқшунослик фирмаси бошқарувчи шериги Никита Куликов.